Sabah Pertingkat Kerjasama Dua Hala Dengan China

KOTA KINABALU: Kerajaan Sabah akan terus meningkatkan hubungan baik dan kerjasama dua hala yang sedia terjalin dengan negara China.

Ketua Menteri, Datuk Seri Panglima Hajiji Noor berkata, Sabah memerlukan bantuan dan sokongan daripada China dalam pelbagai sektor seperti pelancongan, pelaburan harta tanah, infrastruktur dan pertanian bagi merancakkan pertumbuhan ekonomi negeri.

Oleh itu, Majlis Penasihatan Ekonomi Sabah (SEAC) akan melawat negara China bagi menarik para pelabur ke Sabah selepas pandemik Covid-19.

Katanya, hubungan baik antara China-Malaysia dan Sabah telah memberi manfaat kepada kedua-dua pihak terutamanya dalam sektor perdagangan dan ekonomi.

Beliau berharap hubungan erat antara Sabah dan China akan meningkatkan dan mengembangkan semangat setia kawan dan persaudaraan dua hala antara kedua-dua wilayah tersebut.

Hajiji berkata demikian ketika menerima kunjungan hormat Konsul Jeneral Republik China di Kota Kinabalu, Liang Caide di Pejabat Ketua Menteri di Pusat Pentadbiran Negeri Sabah (PPNS), hari ini.

Caide turut menyampaikan sumbangan 50,000 keping pelitup muka kepada Hajiji.

Hajiji mewakili Kerajaan Gabungan Rakyat Sabah (GRS) merakamkan penghargaan dan terima kasih kepada kerajaan negara China diatas sumbangan dan bantuan yang telah diberikan kepada negeri Sabah dalam memerangi pandemik Covid-19.

Sementara itu, Caide memberi jaminan pihaknya akan memberikan kerjasama dan bantuan yang diperlukan oleh Sabah kerana hubungan akrab China dan Malaysia.

Beliau yakin, Sabah dibawah pimpinan Hajiji mampu memerangi pandemik Covid-19.

Liang turut menjemput Hajiji melawat negara China selepas pandemik Covid-19, bagi melihat sendiri potensi pelaburan kedua-dua pihak, termasuk dalam bidang teknologi maklumat, pertanian dan lain-lain.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas timbalan ketua menteri Sabah sertai Warisan

SANDAKAN: : Bekas timbalan ketua menteri Sabah, Datuk Raymond Tan Shu Kiah mengumumkan penyertaannya dalam Parti Warisan Sabah (Warisan) hari ini.

Raymond yang juga bekas Ahli Dewan Undangan Negeri (ADUN) Tanjung Papat, menyerahkan borang keahlian kepada Ketua Menteri Sabah, Datuk Seri Mohd Shafie Apdal dalam sebuah majlis di sini.

Beliau yang merupakan bekas pengerusi Parti Gerakan merupakan antara nama yang disebut-sebut bakal dicalonkan pada Pilihan Raya Kecil (PRK) Sandakan selepas tewas di DUN Tanjung Papat – yang terletak dalam Parlimen Sandakan pada pilihan raya umum (PRU) yang lalu.

Mohd Shafie ketika ditemui media berkata, beliau diajukan pelbagai soalan apabila wujud desas-desus yang menyatakan bahawa beliau akan menerima Raymond dalam Warisan.

“Sebenarnya, dia (Raymond) ada jumpa dengan saya agak awal dan menyatakan tentang hasratnya untuk membantu perjuangan ini, bukan pasal apa-apa pun.

“Dia tidak minta dicalonkan, dia tidak minta untuk dilantik (jawatan parti). Cuma ingin membantu supaya keadaan di peringkat negeri Sabah atas dasar pengalaman beliau dan kita yakin bahawa ini satu jalan yang baik,” jelas Mohd Shafie.

Sementara itu, Raymond ketika ditemui media pada majlis sama berkata, beliau membuat keputusan menyertai Warisan atas permintaan Mohd Shafie.

“Ini pun bukan keputusan saya sendiri di mana saya dengan rakan-rakan seperjuangan sewaktu kami keluar Parti Gerakan, kita fikirkan landasan yang lebih baik adalah bagaimana untuk bantu memperkuatkan lagi pergerakan pentadbiran negeri Sabah.

“Kalau boleh, kita sama-sama menyumbang kepada parti Warisan yang dipimpin Shafie di mana dengan cara itu kita akan membangunkan Sabah dengan satu pergerakan yang lebih kuat,” katanya.

Pada PRU lalu, beliau yang bertanding di DUN Tanjung Papat mewakili Barisan Nasional tewas kepada calon DAP, Poon Ming Fung dengan majoriti 1,816 undi. – Awani


Penunggang motosikal maut, pembonceng patah kaki

TUARAN: Seorang penunggang motosikal maut manakala pemboncengnya patah kaki kanan selepas dirempuh sebuah kenderaan jenis Perodua Myvi di Jalan Sulaman, Kampung Dungun di sini, malam Rabu lepas.

Dalam kejadian kira-kira jam 10 malam itu, dua mangsa lelaki masing-masing berusia 18 tahun dikatakan dirempuh dari arah belakang sebelum salah seorang mangsa disahkan meninggal dunia oleh pihak perubatan di lokasi kejadian.

Ketua Polis Daerah Tuaran, DSP Dzulbaharin Ismail yang mengesahkan kejadian berkata, siasatan awal mendapati dua remaja terbabit menaiki motosikal jenis Yamaha Y15ZR keluar dari simpang jalan di Kampung Dungun dan menghala ke Bulatan Kuda.

“Bagaimanapun, sebaik keluar simpang dan memasuki lorong kanan di Jalan Sulaman menghampiri bulatan,  motosikal itu tiba-tiba dirempuh kereta Perodua Myvi dari arah belakang.

“Pemandu lelaki berusia 52 tahun yang memandu keretanya dari simpang Marabahai Spurs dan menggunakan lorong sama ketika itu tidak sempat mengelak lalu merempuh mangsa,” katanya.

Menurut Dzulbaharin, akibat rempuhan itu penunggang tercampak dan maut akibat cedera parah kepala dan badan.

“Manakala bahagian hadapan kereta yang merempuh bahagian belakang motosikal menyebabkan pembonceng patah kaki kanan dan luka di kepala,” katanya, menambah pembonceng itu dikejarkan ke Hospital Tuaran.

Dzulbaharin berkata, pemandu tidak mengalami sebarang kecederaan dan kes disiasat di bawah Seksyen 41 (1) Akta Pengangkutan Jalan (APJ) 1987. – Harian Ekspres


Selepas Sertai BERSATU, ADUN Sebatik Dakwa 5,000 Ahli Warisan Ikut Jejak

KOTA KINABALU: Selepas menyertai PPBM malam tadi, ADUN Sebatik, Hassan A Gani Pg Amir mendakwa 5,000 lagi ahli Warisan di kawasannya akan mengikut jejak beliau.

Katanya, jumlah itu adalah daripada 98 cawangan di DUN Sebatik dengan mereka itu dikatakan telah bersetuju untuk menyertai PPBM.

”Berkenaan hari ini (semalam), kita memang menyerahkan borang keahlian menyertai PPBM dan ia daripada 98 cawangan untuk DUN Sebatik saja dengan jumlah ahli seramai 5,000.

”Keputusan ini dibuat selepas perbincangan dengan pihak akar umbi dan juga ketua-ketua cawangan yang mana sebelum ini mereka adalah daripada Warisan. Mereka bersedia dan bersetuju bersama kita untuk menyertai PPBM,” katanya ketika ditemui, semalam.

Hassan berkata, selepas mengisytiharkan keluar daripada Warisan pada Feb lalu, beliau telah menjelajah dan bertemu dengan semua ketua-ketua cawangan.

”Respon mereka adalah bersetuju untuk menyertai PPBM dan kita juga mengajak mereka tanpa paksaan, ini bermakna mereka secara sukarela menyertai PPBM bersama-sama dengan saya,” katanya.

Terdahulu, Hassan menyerahkan borang keahlian menyertai parti itu kepada ketua menteri yang juga Ketua PPBM Sabah Hajiji Noor sempena majlis ulang tahun kedua PPBM Sabah, malam tadi.

Ia sekali gus menjawab teka-teki mengenai hala tuju politik beliau selepas mengumumkan keluar Warisan untuk menjadi wakil rakyat bebas pada Feb lalu.

Pada 25 Feb lalu, Hassan mengumumkan menjadi ADUN bebas yang menyokong Gabungan Rakyat Sabah (GRS) di peringkat negeri dan Perikatan Nasional (PN) pimpinan Perdana Menteri Muhyiddin Yassin di peringkat nasional.

Hassan memenangi kerusi Dewan Undangan Negeri (DUN) Sebatik pada Pilihan Raya Negeri (PRN) 26 Sept lalu atas tiket Warisan.

Beliau sebelum ini dilaporkan berkata tindakannya meninggalkan Warisan didorong kekecewaan dengan sikap pemimpinnya yang terlalu banyak berpolitik ketika rakyat berdepan kesusahan disebabkan pandemik Covid-19. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Bakal Miliki Loji LNG Pertama & Terbesar, Kata Hajiji

KOTA KINABALU: Ketua Menteri Hajiji Noor berkata, Sabah bakal memiliki loji gas asli cecair (LNG) pesisir pantai yang pertama dan terbesar di negeri itu yang dijangka mula beroperasi pada penghujung 2026.

Katanya, projek berkenaan akan dibina oleh Petronas di Taman Perindustrian Minyak dan Gas Sipitang (SOGIP) dan pembinaannya dilaksanakan selepas memperolehi keputusan pelaburan akhir (FID) pada 2022.

“Projek LNG pesisir pantai adalah hasil kajian bersama antara kerajaan negeri dan Petronas untuk mengenal pasti pilihan penerokaan gas yang optimum dalam usaha memaksimumkan jangka panjang ekonomi yang akan memberi manfaat kepada rakyat Sabah.

“Projek LNG, tertakluk kepada FID pada 2022, adalah langkah ke arah yang betul yang mana kerajaan terus mengusahakan lebih banyak peluang untuk mendapatkan hasil tambahan melalui penyertaan ekuiti untuk Sabah,” katanya dalam kenyataan, hari ini.

Kenyataan itu dikeluarkan selepas beliau menerima kunjungan hormat oleh Ketua Setiausaha Kementerian Perdagangan Antarabangsa dan Industri (MITI), Lokman Hakim Ali, di pejabatnya, hari ini.

Hajiji berkata, kerajaan negeri yang diterajui Gabungan Rakyat Sabah (GRS) juga akan melihat lebih banyak pilihan untuk memastikan rakyat Sabah meraih faedah daripada sektor minyak dan gas negeri ini.

Katanya, loji baharu LNG itu dijangka meningkatkan jumlah pengeluaran LNG daripada 2.7 kepada 4.7 juta tan metrik setahun (MTPA) iaitu pertambahan 2 juta MTPA kapasiti pengeluaran LNG.

“Apabila beroperasi, loji LNG akan mengukuhkan lagi ekosistem bakat tempatan dan syarikat yang mempunyai kemahiran khusus untuk menjalankan operasi dan perkhidmatan sokongan.

“Loji LNG pesisir pantai akan dibangunkan di SOGIP di mana gas akan dibekalkan dari lapangan gas Sabah melalui Saluran Paip Gas Sabah Sarawak (SSGP) sedia ada.

“Loji itu akan disambungkan berhampiran sambungan jeti baharu Petronas Chemicals Fertilizer Sabah dan disokong oleh utiliti serta kemudahan yang terpilih dari daratan,” katanya.

Beliau berkata, dengan keupayaannya yang boleh dipindahkan, loji LNG pesisir pantai itu mampu menyediakan penggunaan aset secara berterusan dan mengoptimumkan pelaburan.

“Aktiviti Front End Engineering Design (FEED) untuk projek ini akan bermula pada akhir Oktober 2021 dan tertakluk kepada keputusan pelaburan akhir (FID), loji LNG pesisir pantai dirancang akan siap untuk bermula pada akhir 2026,” katanya. – FMT


Sebuah Rumah Musnah Dalam Kebakaran Di Putatan

PUTATAN: Sebuah rumah musnah dalam kebakaran yang berlaku di Kampung Ketiau, Jalan Ketiau Tembovo, di sini tengah hari tadi.

Pusat Gerakan Operasi, Jabatan Bomba & Penyelamat Malaysia (JBPM) menerima panggilan kecemasan pada 11.40 pagi tadi dan dua buah jentera FRT dan sebuah jentera EMRS bersama 12 pegawai dan anggota bomba bergegas ke lokasi kejadian.

Pasukan bomba turut dibantu oleh enam anggota bomba Kem Tentera Darat Lok Kawi bersana jentera.

Sebaik pasukan bomba tiba di lokasi kejadian, sebuah rumah dua tingkat jenis tidak kekal didapati musnah terbakar 100 peratus. Tiada sebarang kemalangan jiwa dilaporkan.

Operasi pemadaman menggunakan dua aliran pancutan air dari jentera. Operasi terkawal pada 12.31 tengah hari dan tamat sepenuhnya pada 1.18 petang. – BorneoToday


Pendaki Malaysia meninggal dunia ketika dirawat di Singapura

SINGAPURA: Pendaki Malaysia yang berjaya diselamatkan pasukan penyelamat, selepas terkandas selama dua malam di Nepal ketika mendaki Gunung Annapurna, disahkan meninggal dunia semasa dirawat di Singapura.

Media tempatan Singapura melaporkan, Chin Wui Kin, 48, diterbangkan dari Kathmandu, Nepal hujung minggu lalu iaitu lokasi dia menerima rawatan awal selepas diselamatkan.

Wui Kin yang juga seorang doktor dan berkhidmat dengan sebuah hospital di sini, berjaya sampai ke puncak Gunung Annapurna setinggi 8,100 meter pada 23 April lalu.

Bagaimanapun, dia gagal tiba di kem berhampiran yang terletak satu kilometer dari puncak gunung, mendorong operasi mencari dijalankan.

Pemandu arahnya atau sherpa kemudian memaklumkan kem terbabit mengenai kehilangannya.

“Helikopter penyelamat berjaya mengesan Wui Kin yang melambai tangan ke arah mereka dari kawasan cerun salji setinggi 7,500 meter pada 25 April lalu,” kata penganjur ekspedisi Seven Summit Treks.

Susulan itu, empat sherpa dihantar dari sebuah kem lain yang terletak pada ketinggian 6,500 meter dan selepas empat jam usaha mengesan Wui Kin, mereka menemuinya dalam keadaan separuh sedar. – AFP


Kesesakan Bandaraya Kota Kinabalu Tahap Kritikal

KOTA KINABALU: Ketika sistem pengangkutan awam di ibu negara memasuki fasa ketiga pelaksanaan projek transit aliran massa (MRT3), pengangkutan awam di Sabah masih lagi bergantung kepada kereta api.

Jika dilihat sebahagian daerah di Sabah seperti dari Beaufort ke Tenom masih menggunakan kereta api pada zaman British yang mengambil masa tiga jam perjalanan bagi jarak sejauh 48 kilometer.

Pensyarah Geografi Universiti Malaysia Sabah (UMS), Prof. Madya Dr. Gaim James Lunkapis berkata, perkhidmatan transit ringan ringan (LRT) di bandaraya Kota Kinabalu sepatutnya mula beroperasi pada tahun ini namun, ia tidak dapat dilaksanakan disebabkan ketidakstabilan politik yang berlaku.

Kajian kebolehlaksanaan untuk pembinaan LRT juga dijalankan dua tahun lepas di bawah Syarikat Prasarana Malaysia Berhad (Prasarana) selaku agensi pelaksana di bawah Kementerian Kewangan Malaysia.

“Saya sendiri terlibat dalam kajian kebolehlaksanaan itu dan jika dilihat laluan LRT bagi fasa pertama juga sudah dikenal pasti.

“Berdasarkan perancangan, fasa pertama akan melibatkan laluan Sabindo ke Kota Kinabalu, Pekan Donggongon ke Kota Kinabalu dan Kota Kinabalu ke Indah Permai melalui dua cabang iaitu Indah Permai dan Inanam.

“Saya melihat sudah sampai masanya kita mempunyai LRT kerana kesesakan jalan raya di bandaraya Kota Kinabalu pada masa ini tidak mampu dibendung lagi. Saya menyifatkan kesesakan ini sudah berada pada tahap kritikal,” katanya ketika dihubungi di sini baru-baru ini

Beliau memberikan contoh, dari Putatan ke UMS, sekurang-kurangnya perjalanan dua jam lebih awal dirancang agar tidak terlewat ke fakulti.

Walhal katanya, jika trafik lancar, perjalanan laluan berkenaan hanya mengambil masa 40 minit sahaja.

Menurutnya, pembinaan LRT mampu dilaksana dalam tempoh dua tahun sekiranya ada kesungguhan daripada kerajaan dan tidak lagi berlaku pertukaran kerajaan.

Katanya, sekiranya tiada pertukaran kerajaan, projek pembinaan LRT di Sabah sudah dilaksana dan projek menaik taraf laluan Kota Kinabalu ke Indah Permai yang dilaksana sekarang di bawah pakej lain yang dikendalikan Jabatan Kerja Raya (JKR) Persekutuan.

Beliau berkata, di dalam perancangan asal, jalan berkenaan sepatutnya mempunyai laluan LRT tetapi, pembinaan projek pada ketika ini tidak mempunyai laluan LRT. Inilah keadaan yang berlaku sekiranya tiada koordinasi antara dua agensi terlibat iaitu JKR dan Prasarana.

Bagaimanapun, beliau tidak pasti sekiranya Prasarana kini masih berada di bawah Kementerian Kewangan atau sebaliknya.

“Semua agensi yang terlibat dalam menyediakan infrastruktur pengangkutan awam perlu ada koordinasi. Kita tidak mahu apabila lebuh raya siap, baru mahu bina sistem LRT. Keadaan itu akan menyebabkan aliran trafik akan terganggu.

“Sekarang penaiktarafan laluan Kota Kinabalu ke Indah Permai yang mempunyai enam lorong ini sepatutnya ada ruang untuk laluan LRT, tetapi laluan itu tidak dimasukkan dalam pembinaan ini,” katanya.

Ketika ini, Sarawak juga sedang melaksana sistem hybrid di Kuching Utara dan Selatan. Sistem ini lebih menjimatkan kos dan masa kerana pelaksanaannya lebih pantas, pembinaanya tidak semestinya menggunakan landasan khas untuk LRT, ia boleh digunakan oleh kereta api dan juga LRT. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Sabah Rekod 4 Lagi Kluster Baharu Babit Institusi Pendidikan

KOTA KINABALU: Kluster Covid-19 melibatkan institusi pendidikan di Sabah terus mencatatkan peningkatan dengan empat lagi kluster baharu bagi kategori itu dikesan semalam.

Menteri Kerajaan Tempatan dan Perumahan Sabah Masidi Manjun berkata ia sekali gus menyaksikan 16 kluster institusi pendidikan dikesan di negeri itu sejak Januari.

Beliau berkata empat kluster baharu institusi pendidikan itu ialah Kluster Jalan Tandek dan Kluster Jalan Taman Beringin di Kota Marudu serta Kluster Jalan Pendidikan Ranau dan Kluster Sungai Batang Batu Sepuluh di Sandakan.

Jurucakap Covid-19 Sabah itu berkata Kluster Jalan Tandek melibatkan kes indeks pelajar asrama lelaki Sekolah Menengah Kebangsaan (SMK) Tandek I berusia 15 tahun yang dikesan positif menerusi saringan pada 17 Jan lepas manakala saringan terhadap 43 rakan asrama serta sekelas mendapati 34 lagi positif menjadikan jumlah kumulatif kes bagi kluster itu ialah 35.

“Kluster Jalan Taman Beringin pula melibatkan pelajar perempuan SMK Bandau berusia 17 tahun yang dikesan positif pada 19 Jan sebelum menjalani pemeriksaan di Hospital Queen Elizabeth II.

“Saringan ke atas 49 kontak rapat mendapati 24 lagi kes positif menjadikan jumlah kumulatif 25 kes termasuk 19 kes baharu hari ini terdiri daripada pelajar asrama, harian dan kakitangan sekolah,” menurutnya dalam kenyataan.

Masidi berkata Kluster Jalan Pendidikan Ranau pula tercetus apabila kes indeks, yang merupakan pelajar asrama lelaki SMK Mat Salleh berusia 19 tahun, dikesan positif Covid-19 pada 31 Jan melalui ujian saringan kendiri selepas mula bergejala pada 29 Jan dan terus dikuarantin pada hari sama.

“Saringan terhadap 87 rakan sebilik, asrama dan sekelas pelajar Tingkatan Enam itu mendapati 24 lagi kes positif menjadikan jumlah kumulatif 25 kes,” katanya.

Bagi Kluster Sungai Batang Batu Sepuluh pula, Masidi berkata ia melibatkan pelajar perempuan Maktab Rendah Sains Mara Tun Mohammad Fuad Stephens di Sandakan berumur 16 tahun yang dikesan mula bergejala demam pada 25 Jan.

“Saringan terhadap 101 kontak rapat mendapati 49 lagi kes positif terdiri daripada pelajar asrama, guru dan kontak keluarga menjadikan jumlah kumulatif 50 kes termasuk 36 kes baharu hari ini,” katanya sambil menambah semua pelajar dan kontak rapat bagi setiap kluster adalah dalam kategori satu serta dua, dan mereka telah diasing serta diberikan rawatan lanjut.

Secara keseluruhan, beliau berkata Sabah mencatatkan peningkatan kes baharu hampir dua kali ganda hari ini iaitu 909 berbanding 476 pada Khamis iaitu yang tertinggi sejak 30 Sept tahun lepas menjadikan jumlah kumulatif kes Covid-19 di negeri itu 250,440. – BERNAMA


Rakyat berhak tentukan siapa PM – Dr Mahathir

SHAH ALAM: Tun Dr Mahathir Mohamad berkata, beliau menyerahkan kepada rakyat untuk menentukan siapa bakal pengganti beliau selepas ini.

Perdana Menteri berkata, ini kerana rakyat berhak menentukan siapa yang layak memimpin negara.

“Saya janji akan meletak jawatan dan beri laluan kepada Anwar (Datuk Seri Anwar Ibrahim).

“Siapa jadi Perdana Menteri adalah atas suara rakyat. Kalau rakyat mahukan orang lain (jadi Perdana Menteri) saya akan lepaskan jawatan.

“Saya pun tahu saya tidak akan lama memegang jawatan ini,” katanya pada Program Bicara Minda Bersama Tun Dr Mahathir Mohamad di Seksyen 15 di sini, hari ini.

Program itu dikendalikan oleh moderator, Tan Sri Johan Jaafar. Hadir sama, Tun Dr Siti Hasmah.

Mengulas lanjut, Dr Mahathir berkata beliau tidak menjamin bakal penggantinya akan menjadi seorang Perdana Menteri yang baik.

“Saya tidak boleh jamin (pengganti) lebih baik dari saya. Macam saya fikirlah, lantik Pak Lah (Tun Abdullah Ahmad Badawi)… dia orang agama tetapi tengoklah apa jadi.

“Begitu juga dengan Najib (Datuk Seri Najib Razak)… dia anak kepada Tun Abdul Razak Hussein… tetapi tengok apa jadi,” katanya.


Bermain Muzik Di Pasar Tamu Rabu Tamparuli Jadi Sumber Rezeki Dua Rakan Buta

TAMPARULI, 24 Okt: Enggan mengharapkan sumbangan ihsan orang ramai, dua sahabat cacat pengelihatan menjadikan pasar tamu Rabu pekan Tamparuli, di sini, sebagai lubuk meraih rezeki dengan bermain muzik dan menyanyi sejak 10 tahun lalu.

Hasil usaha Manang Ongkoh, yang menyanyi dengan iringan muzik keyboard sahabatnya Rio Solimbot, mampu meraih pendapatan sekitar RM100 hingga RM200 dalam lima jam membuat persembahan di kaki lima kedai di pasar tamu itu.

Dua sahabat berasal dari Kota Belud yang pernah tinggal di Pusat Penempatan Orang Buta Tuaran itu, mahir mempersembahkan lagu-lagu berbentuk keroncong, sentimental dan rentak sumazau, bagi menghiburkan pengunjung pasar tamu Rabu Tamparuli.

Manang, 66, yang buta sejak berusia lima tahun berpunca demam panas, tidak pernah mengalah dalam menghadapi kehidupan sukar, dan masih mampu berusaha mencari rezeki sendiri dengan menjadi penyanyi jalanan.

“Walaupun pendapatan bermain muzik di pasar tamu Tamparuli tidak besar, saya mampu menyara isteri, Rusimah Tompios, 57, serta membiayai persekolahan enam anak, dan kini salah seorang daripada anak saya bekerja sebagai jururawat di Hospital Queen Elizabeth (QEH) Kota Kinabalu,” katanya kepada Bernama, di sini.

Beliau mengakui pernah mohon kepada Jabatan Perkhidmatan Kebajikan Am Sabah dan eKasih untuk mendapatkan bantuan, namun permohonan itu tidak berjaya.

Rakannya, Rio, 56, yang masih bujang mahir bermain alat muzik keyboard dan gitar bass mula berpasangan dengan Manang untuk mengadakan persembahan di pasar tamu Rabu Tamparuli sejak 10 tahun lalu, menjadikan pekerjaan bermain muzik sumber pendapatan utamanya.

“Saya menerima bantuan RM165 sebulan dari Jabatan Perkhidmatan Kebajikan Am Sabah sejak sembilan tahun lalu, bolehlah sedikit sebanyak membantu meringankan beban hidupnya,” katanya.

Rio yang mendapat pendidikan sehingga darjah dua di Sekolah Orang Buta Princess In, Johor Baharu pada 1968, belajar bermain muzik sendirian dan pernah menganggotai kugiran Pusat Penempatan Orang Buta Tuaran.

“Hasil pendapatan bermain muzik di pasar tamu hanya cukup makan untuk membiayai kehidupan harian, selain membayar sewa bilik RM20 sebulan di Pusat Penempatan Orang Buta Tuaran,” katanya.

Sehubungan itu, beliau berharap Jabatan Perkhidmatan Kebajikan Am Sabah dapat menambah bantuan bulanan diberikan, memandangkan kos sara hidup kini yang semakin meningkat.


Keluarga Daif Tolak Rumah Sewa Ustaz Ebit Lew

Keluarga daif yang menghuni pondok buruk di kebun getah di Kampung Air Kembai, Kupang, Baling, terpaksa menolak hasrat Ustaz Ebit Lew mencarikan rumah sewa untuk mereka.

Megat Noor Asyeqi Megat Hussin, 36, berkata, ini kerana mereka sudah mengambil keputusan berpindah sementara ke rumah ibunya, Salmah Isa, 61, di Kampung Asam Jawa, Kupang.

Katanya, dia terharu dengan kehadiran Ustaz Ebit pagi tadi, yang turut berjanji membelikan tilam, katil dan perabot baharu sebaik rumah yang akan dibina Ahli Parlimen Baling, Datuk Seri Abdul Azeez Abdul Rahim siap selepas tempoh Perintah Kawalan Pergerakan (PKP).

“Saya sedang mengemas barang sebelum terkejut mendengar Ustaz Ebit memberi salam dan berdiri di hadapan pondok kami pada jam kira-kira 10.30 pagi tadi.

“Mengikut perancangan, kami akan berpindah sementara ke rumah ibu di Kampung Asam Jawa kerana pondok akan dirobohkan hari ini,” katanya ketika dihubungi.

Megat Noor berkata, keluarganya terpaksa menolak tawaran Ustaz Ebit yang mahu mencarikan rumah sewa sementara kerana kawasan itu tidak mempunyai kediaman untuk disewakan.

“Ustaz Ebit ada tawarkan kami rumah sementara, tetapi rumah sewa yang ada cuma di pekan Baling dan ia jauh pula dari kebun getah tempat saya menoreh.

“Jadi buat sementara saya akan menumpang di rumah ibu seperti disaran Abdul Azeez semalam, yang mendapati pondok kami berbahaya terutamanya ketika cuaca hujan,” katanya.

Abdul Azeez ketika mengunjungi keluarga berkenaan berjanji akan membantu membina rumah baharu di tanah milik bapa Megat Noor yang terletak tidak jauh dari kebun getah berkenaan.

Rumah yang dijangka dapat dibina selepas tamat PKP akan dilengkapi bilik tidur, dapur dan bilik air bagi membolehkan keluarga itu hidup selesa dan anak Megat Noor dapat terus belajar. – HMetro


‘Astagfirullah, tolong kasihan, Jangan!’

“Astagfirullah, tolong kasihan, Jangan!” rayu pekerja membawa barangan bantuan kepada orang ramai yang menahan lori membawa barangan makanan sebelum menjarah barangan terbabit.

Media Indonesia melaporkan ada pekerja bantuan yang menangis ketika merayu kepada orang ramai supaya tidak ‘merompak’ barangan terbabit.

Rakaman video yang tersebar di media sosial kelmarin, menunjukkan sekumpulan penduduk mengerumuni sebuah lori bantuan dan mengambil barangan dibawanya.

Menurut keterangan daripada video berkenaan, lori itu membawa bekalan makanan dan keperluan lain dari Makassar untuk mangsa gempa bumi di Palu.

Bagaimanapun, tidak dinyatakan bila kejadian itu dan di mana lokasi ia berlaku.


PKR Pecat Ketua Wanita Sabah, Beri Amaran Lepada Tian Chua

PETALING JAYA: Lembaga Disiplin PKR mengesahkan Ketua Wanita Sabah, Rahimah Majid dipecat manakala Naib Presiden, Tian Chua diberikan amaran.

Ini menyusul berita pemecatan 4 pemimpin lain semalam, iaitu Ketua Wanita PKR, Haniza Talha, Adun Seberang Jaya, Afif Bahardin, Ketua Wanita Pulau Pinang, Nur Zarina Zakaria dan Adun Sungai Acheh, Zulkifli Ibrahim yang disahkan Lembaga Disiplin parti itu hari ini.

Pemecatan itu dipercayai berkaitan hubungan mereka dengan ahli politik yang kini menyokong kerajaan Perikatan Nasional.

Pengerusi Lembaga Disiplin PKR, Ahmad Kassim berkata Adun Machap Jaya, Ginie Lim dan Pengarah Komunikasi Wanita PKR Pulau Pinang, Carolyn Khor turut diberikan amaran.

Katanya, Majlis Pimpinan Pusat (MPP) turut bersetuju menggantung keahlian Ahmad Raj Abdullah yang melakukan serangan fizikal terhadap Tian Chua pada Mac lalu.

“Beliau digantung sehingga selesai siasatan pihak berkuasa,” katanya dalam kenyataan hari ini.

Tian Chua yang merupakan penyokong bekas timbalan presiden PKR, Mohamed Azmin Ali, dibaling dengan botol, ditampar dan digelar “pengkhianat” serta “anjing” oleh sekumpulan penyokong yang marah dengannya ketika beliau hendak memasuki keretanya selepas selesai mesyuarat MPP di ibu pejabat parti itu pada 1 Mac lalu.

Menteri Besar Selangor, Amirudin Shari bersama Afif dan Adun Pelabuhan Klang, Azmizam Zaman Huri turut diganggu penyokong PKR ketika mereka meninggalkan ibu pejabat PKR pada hari sama.

Susulan itu, polis menahan seorang ahli PKR untuk membantu siasatan. Lelaki berusia 30-an itu ditahan di ibu pejabat PKR selepas polis menerima laporan pegawai bertugas.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Selesaikan segera isu pelantikan ketua adat – Shafie Apdal

TAWAU: Kerajaan negeri mahu isu pelantikan ketua adat dan pemimpin masyarakat termasuk Ketua Kampung diselesaikan sebelum akhir bulan ini.

Ketua Menteri, Datuk Seri Mohd Shafie Apdal, berkata beliau tidak mahu isu itu terus disensasikan pihak tertentu dan menjadi bahan bualan orang ramai di kedai kopi.

Katanya, beliau sudah mengarahkan Timbalan Ketua Menteri, Datuk Jaujan Sambakong; Menteri Undang-Undang dan Hal Ehwal Anak Sabah, Datuk Aidi Moktar dan Menteri Pembangunan Luar Bandar negeri, Datuk Ewon Benedick, menyelesaikan isu itu secepat mungkin.

“Saya mahu isu ini dimuktamadkan bulan ini juga dan jangan lambat kerana akan ada masalah apabila ada penduduk yang mahu melangsungkan perkahwinan tetapi Ketua Kampung tiada,” katanya pada Majlis Rumah Terbuka Tahun Baharu Cina DAP Tawau di sini, hari ini.

Yang turut hadir ialah Timbalan Ketua Menteri, Datuk Christina Liew dan Jaujan; Pengerusi DAP Sabah, Datuk Stephen Wong Tien Fatt dan Pembantu Menteri di Jabatan Ketua Menteri, Datuk Jimmy Wong.

Mohd Shafie turut menzahirkan kebimbangan terhadap pihak yang terus memainkan sentimen perkauman demi kepentingan politik peribadi.

“Isu pelantikan (ketua adat dan pemimpin masyarakat) kita boleh buat, contohnya kalau masyarakat Cina boleh jadi Kapitan, takkan orang Bugis tidak boleh jadi ketua masyarakat.

“Kita ada undang-undang dan kita bukan mahu langgar undang-undang tetapi pada masa yang sama, jangan pula kita mahu menidakkan hak suku kaum Bugis,” katanya.

Beliau merujuk bantahan pelbagai pihak terhadap cadangan untuk mengiktiraf masyarakat Bugis dan Jawa sebagai anak negeri bagi membolehkan mereka dilantik sebagai ketua adat atau pemimpin masyarakat di negeri ini.

Sementara itu, mengulas masalah bangunan terbengkalai yang menjejaskan keceriaan bandar ini, Mohd Shafie berkata keputusan mahkamah sudah diperoleh bagi melaksanakan kerja meroboh bangunan terbabit.

“Cuma ada sedikit masalah dengan pemilik bangunan terdahulu, namun saya sudah arahkan Menteri Pembangunan Insfrastruktur negeri untuk menyelesaikan isu ini secepat mungkin,” katanya.

Terdahulu, Jimmy yang juga Ahli Dewan Undangan Negeri (ADUN) Sri Tanjung, dalam ucapannya memohon Mohd Shafie untuk campur tangan bagi menyelesaikan masalah kemudahan awam dan infrastruktur di Tawau.

Antara isu utama, katanya, ialah menyelesaikan masalah bangunan terbengkalai yang tersenarai antara janji dalam manifesto DAP pada Pilihan Raya Umum Ke-14 (PRU-14). – Berita Harian


660 Kes Baharu Covid-19, 4 Kematian Hari Ini

Putrajaya: Penularan Covid-19 merekodkan 660 kes hari ini, menjadikan jumlah kumulatif penularan wabak itu dalam negara sebanyak 16,880 kes dengan kebolehjangkitan meningkat kepada 5,345 kes.

Ketua Pengarah Kesihatan Tan Sri Dr Noor Hisham Abdullah berkata, daripada kes baharu dilaporkan itu, hanya dua kes import, selebihnya 658 kes membabitkan penularan tempatan.

Beliau berkata, penularan tempatan itu membabitkan 618 jangkitan dalam kalangan warganegara dan 40 lagi kes bukan warganegara.

“Sabah merekodkan 443 kes hasil saringan besar-besaran diikuti Selangor (76), Kedah (60) dari Penjara Pokok Sena, Perak (16) dari Kem Tahanan Taiping dan lain-lain negeri.

“Ada enam kluster baharu dilaporkan dan empat kematian direkodkan,” katanya dalam sidang media secara langsung dari kediamannya hari ini.

Dalam pada itu, Dr Noor Hisham berkata, ada 350 kes yang pulih hari ini, menjadikan jumlah kumulatif kes pulih sepenuhnya daripada Covid-19 sebanyak 11,372 kes.

“Sehingga kini, 101 pesakit positif Covid-19 dirawat di Unit Rawatan Rapi (ICU) dengan 32 daripadanya memerlukan bantuan pernafasan,” katanya.

Dalam pada itu, empat kematian berkaitan jangkitan Covid-19 dilaporkan kepada Pusat Kesiapsiagaan dan Tindak Cepat Krisis Kebangsaan (CPRC) setakat 12 tengah hari ini menjadikan jumlah kumulatif kes kematian bertambah 163 kes. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu Mengandung, Susukan Anak Disaran Tangguh Ambil Vaksin Covid-19

KUALA LUMPUR: Wanita mengandung serta yang menyusukan anak disaran untuk menangguhkan pengambilan vaksin Covid-19 Pfizer-BioNTech bagi mengelak sebarang kesan sampingan yang mungkin wujud.

Pensyarah Perubatan Mikrobiologi Universiti Putra Malaysia Prof Madya Dr Niazlin Mohd Taib berkata, ini kerana buat masa ini belum ada bukti klinikal untuk menyokong penggunaan vaksin itu dalam kalangan golongan berkenaan.

“Ibu mengandung tidak boleh mengambil vaksin yang menggunakan ‘live virus’ dan kalau ikutkan vaksin Pfizer-BioNTech ini tidak menggunakan ‘live virus’, tetapi ia menggunakan messenger ribonucleic acid (mRNA).

“Jadi sepatutnya tidak menjadi masalah untuk ibu mengandung dan yang menyusu bayi untuk mengambil vaksin tersebut memandangkan ia adalah mRNA.

“Namun, kerana tidak ada data lagi termasuklah daripada Pfizer sendiri, maka kalau boleh tunggu dahulu,” katanya dalam program Koresponden yang disiarkan secara langsung menerusi Bernama TV di sini, hari ini.

Mengenai alahan yang mungkin wujud pada mereka yang menerima suntikan vaksin Covid-19, beliau berkata, orang ramai tidak usah khuatir jika tidak mempunyai apa-apa alahan terhadap kandungan di dalam vaksin tersebut.

Beliau berkata, vaksin Pfizer-BioNTech, selain mRNA sebagai kandungan aktif utama, ia juga mempunyai pelbagai bahan kimia yang tidak aktif termasuklah polyethylene glycol (PEG) yang berkemungkinan menyebabkan alahan.

“PEG sebenarnya diguna pakai dalam kehidupan seharian seperti dalam pengawet makanan dan minuman serta kadang-kadang ada dalam krim untuk kulit.

“Apa yang penting, kita sendiri tahu apakah alahan-alahan kita terhadap makanan ataupun ubat-ubatan, dan maklumkan kepada pegawai kesihatan ketika hendak mendapatkan suntikan vaksin tersebut,” katanya.

Niazlin berkata, bagaimanapun mereka yang mempunyai alahan tetap boleh mengambil suntikan tersebut dengan langkah berjaga-jaga, malah akan ada pekerja bahagian kecemasan bersedia untuk bertindak dengan segera sekiranya berlaku alahan.

Pada masa sama, katanya, mereka yang pernah mendapat alahan teruk terhadap vaksin sebelum ini tidak digalakkan untuk mengambil suntikan tersebut, malah mereka yang mempunyai imuniti yang sangat rendah termasuklah melalui kimoterapi, dikecualikan daripada mengambil vaksin berkenaan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buta Akibat Makan Kerepek Setiap Hari

LONDON: Seorang remaja buta pada usia 17 tahun akibat kekurangan vitamin dalam diet makanannya selepas dia hanya memakan kentang goreng, kerepek kentang dan daging terproses.

Mail Online melaporkan, remaja berasal dari Bristol yang kini berusia 19 tahun itu sangat cerewet dengan makanan dan tidak pernah makan buah atau sayuran selama 10 tahun.

Makanan hariannya adalah kentang goreng, kerepek kentang, sosej yang digoreng dan sandwic ham.

Remaja itu yang terpaksa berhenti belajar di sebuah kolej didapati kekurangan beberapa vitamin utama termasuk B12, zat besi dan Vitamin D.

Dia perlahan-lahan hilang penglihatannya dalam tempoh tiga tahun, bermula pada usia 14 tahun, satu keadaan yang dikenali sebagai Neuropati optik Pemakanan (NON).

Remaja itu memiliki ketinggian dan berat badan yang normal tetapi kekurangan nutrisi menyebabkan kerosakan kekal pada saraf di belakang matanya menyebabkan dia buta.

Dalam satu wawancara dengan The Times remaja itu berkata, keadaan itu menyebabkan dia kini terasing.

“Semasa kecil saya suka keluar dan bermain bola sepak bersama kawan-kawan tetapi kini saya terlalu takut untuk keluar rumah,” katanya.-Agensi


Diharap Jaga Rumah, Mencuri Pula Kerjanya

SANDAKAN: Harapkan pagar, pagar makan padi.Itu perumpamaan layak digelar terhadap seorang wanita yang diamanahkan untuk menjaga sebuah rumah di Karamunting, di sini, namun sebaliknya dipercayai mencuri sejumlah barangan bernilai RM7,000 daripada rumah terbabit.

Wanita berusia 40 tahun itu dicekup pasukan polis dari Bahagian Siasatan Jenayah Sandakan di sebuah rumah di Jalan Batu Sapi, di sini, Isnin lalu.

Turut ditemukan semula adalah TV berukuran 32 inci, pemain cakera video digital (DVD), penyedut habuk dan tong gas yang dipercayai dicuri.

Ketua Polis Daerah Sandakan, Asisten Komisioner Mohd Azhar Hamin ketika dihubungi mengesahkan kes terbabit.

“Wanita terbabit disiasat mengikut Seksyen 380 Kanun Keseksaan,” katanya.

Dalam kes berasingan, dua lelaki ditahan di sebuah rumah setinggan di Batu Sapi, kira-kira pukul 9 malam pada hari yang sama.

Suspek masing-masing berusia 35 tahun itu ditahan susulan dipercayai terbabit dalam kes pecah pejabat di Ulu Sibuga, awal bulan ini yang membabitkan kerugian RM26,198.

Hasil ujian saringan air kencing turut mendapati kedua-dua suspek positif dadah dengan seorang daripada suspek mempunyai rekod jenayah lampau membabitkan kesalahan dadah dan jenayah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemberian lesen menangkap ikan laut dalam perlu kelulusan di peringkat negeri – Mohd Shafie

MENUMBOK, 28 Okt – Ketua Menteri Sabah Datuk Seri Mohd Shafie Apdal berkata kelulusan lesen menangkap laut dalam Sabah yang ketika ini dikeluarkan di peringkat pusat, seharusnya perlu turut mendapat kelulusan di peringkat kerajaan negeri untuk memastikan aspek kawalan penangkapan ikan dapat dilaksanakan dengan baik.

Sehubungan itu, beliau berkata kerajaan negeri akan berbincang dengan Kementerian Pertanian dan Industri Asas Tani dalam masa terdekat untuk melihat semula kerangka prosedur pemberian lesen itu agar mendapat persetujuan di peringkat negeri sebelum dikeluarkan.

“Kita mahu sebarang kelulusan yang diberi kerajaan pusat haruslah mendapat persetujuan di peringkat negeri kerana kita tahu mana nelayan yang ada keupayaan, selain memudahkan kita membuat pengawalan dari segi penangkapan ikan.

“Kerjasama di antara kerajaan pusat dan negeri perlu ditingkatkan demi memastikan sektor perikanan di Sabah dapat diurus dengan baik dan tersusun,” katanya kepada pemberita selepas merasmikan Pesta Nelayan Menumbok Ke-18, di sini hari ini.

Beliau berkata sekiranya pengeluaran lesen menangkap ikan laut dalam itu memerlukan kelulusan di peringkat negeri, maka langkah penguatkuasaan dapat dilaksanakan dengan berkesan.

“Kita juga perlu meningkatkan kawalan dan berusaha mencegah pencerobohan nelayan asing agar sumber mata pencarian nelayan Sabah tidak pupus. Sumber ikan akan pupus sekiranya tidak ada kawalan yang berkesan.

Sementara itu, ditanya mengenai projek pembinaan bangunan Ko-Nelayan Kuala Penyu, Mohd Shafie berkata peruntukan untuk membina bangunan itu sudah diluluskan.

“Peruntukan diluluskan dan kemungkinan ada masalah tanah atau lokasinya tidak sesuai. Bangunan ini sangat penting untuk para nelayan di sini berkumpul dan berbincang bagaimana meningkatkan taraf hidup. Saya sendiri akan memantau pelaksanaan projek itu agar ia dapat dijayakan,” tambahnya.

Mengulas mengenai masalah air di Kuala Penyu yang sudah berlarutan sejak sekian lama pula, Mohd Shafie berkata masalah itu akan selesai tidak lama lagi.

“Kita akan selesaikan masalah air bukan saja di Kuala Penyu tetapi di seluruh Sabah. Kita sudah rombak Jabatan Air Sabah dengan melantik pengarah yang baharu. Dalam usaha memantapkan jabatan itu kita akan menempatkan 19 jurutera di seluruh Sabah untuk memastikan masalah air dapat diatasi dengan baik,” katanya.


‘Jangan Sampai Menangis Seumur Hidup’, Ismail Minta Rakyat Akur Sekatan

KUALA LUMPUR: Menteri Kanan (Keselamatan) Ismail Sabri Yaakob memberi bayangan kerajaan mungkin melaksanakan larangan rentas negeri sempena Aidilfitri, buat tahun kedua berturut-turut.

Beliau menasihatkan rakyat supaya akur, sekiranya kerajaan melaksanakan larangan itu tahun ini.

“Saya faham, dua tahun tak jumpa mak, cucu tak jumpa datuk, nenek, anak tak jumpa bapa,” kata beliau dalam wawancara khas bersama Malaysiapost di Bera.

“Tapi kita melihat apa yang dilakukan kerajaan melalui Kementerian Kesihatan (KKM) adalah untuk melindungi nyawa kita semua.”

Beliau berkata, 42 kluster dikesan berpunca daripada pergerakan rentas negeri sejak Disember 2020 hingga bulan lalu, menyebabkan lebih 5,800 orang disahkan positif Covid-19.

Daripada jumlah itu, kata beliau, 11 kluster dikesan dalam April sahaja, dengan Kelantan dan Sarawak paling terkesan.

Ismail berkata, seorang individu dari Sarawak yang bekerja di sebuah kilang elektronik di Johor, menjangkiti lebih 2,600 orang dan menyebabkan 29 kematian selepas pulang ke negeri itu.

“Sampai sekarang belum selesai lagi jangkitan di Sarawak kerana rentas negeri. Jadi, sebab itu KKM memandang serius aktiviti rentas negeri dan tidak benarkan.

“Katakan kita balik dan menjangkiti keluarga kita, kalau nasib tidak baik, contohnya mereka meninggal dunia kerana kita,” kata beliau.

“Mungkin kita bergembira tiga, empat hari beraya dengan ibu bapa kita, tapi akhirnya akan menangis seumur hidup kerana menyebabkan mereka terkorban.

“Contoh ini mungkin ekstrem, tapi tak mustahil dan pernah berlaku di Sarawak, di mana satu keluarga meninggal dunia,” katanya merujuk seorang individu yang pulang dari luar negara dan menyebabkan semua ahli keluarganya terkorban selepas dijangkiti Covid-19.

Beliau berkata, terdapat dua kumpulan individu, iaitu yang mahu kerajaan tegas melarang semua aktiviti seperti ketika pelaksanaan perintah kawalan pergerakan (PKP) 1.0 dan satu lagi kumpulan lebih liberal yang mahukan kebebasan.

“Hendak seimbangkan antara dua kumpulan ini kadang-kadang agak sukar,” kata beliau. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Meterai MOU wujud Wilayah Kembar Dengan Jiangxi, China

Jiangxi, CHINA: Ketua Menteri, Datuk Seri Mohd. Shafie Apdal melihat Wilayah Jiangxi di China sebagai salah satu pendorong utama kepada pembangunan industri di Sabah.

Sebaik tiba di kota Nanchang, beliau mengadakan kunjungan hormat ke atas Ganenor Jiangxi, Yi Lianghong di Rumah Tamu Qianhu di mana kedua-dua pemimpin menandatangani Surat Hasrat untuk mewujudkan hubungan Wilayah Kembar.

Sabah dan Jiangxi berhasrat meneroka sektor perdagangan, pelaburan, pertanian dan pelancongan untuk menjana faedah bersama serta mempromosi kemakmuran dan pembangunan kedua-dua pihak.

Shafie berkata, beliau memilih untuk datang ke Jiangxi kerana kedudukannya yang dekat dengan Sabah dan pembangunan pesat ekonomi di situ yang menyaksikan Keluaran Dalam Negara Kasar (KDNK) wilayah itu meningkat 8.7 peratus kepada RM1.35 trillion pada 2018 berbanding tahun sebelumnya.

Sabah telah pun menikmati kehadiran pelancong dari China yang tertinggi di Malaysia, namun sebagai negeri pengeluar gas kedua terbesar, masih banyak yang boleh ditawarkan kepada pelabur China.

Sebagai maklum balasnya, Gabenor Lianghong menyatakan rasa gembira dengan kehadiran para tetamunya itu dan mencadangkan supaya hubungan itu bukan sahaja perdagangan dan ekonomi tetapi diperluaskan juga kepada budaya serta pendidikan.

Sementara itu, Persatuan Persahabatan Ma-Zhong Sabah telah menandatangani memorandum persefahaman (MoU) dengan Persatuan Persahabatan Rakyat Jiangxi Dengan Negara Luar untuk mempromosikan pertukaran persahabatan antara kerajaan tempatan dan rakyat Sabah serta Jiangxi.

Jiangxi yang terletak di Tenggara China mempunyai keluasan 166,900 kilometer persegi dengan populasi 46 juta orang dan dikenali sebagai kawasan yang kaya dengan ikan dan beras.

Kedudukan yang strategik membolehkannya berhubung dengan timur dan barat serta menjadi rangkaian antara utara dan selatan.

Kemudahan kereta api yang ada melebihi 4,000 kilometer manakala lebuh raya di wilayah itu sepanjang 6,000 kilometer. Terdapat juga tujuh lapangan terbang di Jiangxi untuk menghubungkannya dengan dunia luar.

Dikurniakan dengan sumber mineral yang banyak iaitu 170 jenis, rizab tembaga milik Jiangxi adalah di ranking teratas China. Wilayah itu memiliki lombong tembaga terbesar di Asia dan pusat peleburan terbesar di China.

Dalam pada itu, Ketua Menteri turut melawat ibu pejabat Perbadanan Tembaga Jiangxi yang tersenarai dalam Fortune 500. – BorneoToday


Boleh Pandu Kenderaan Lesen Tamat Tempoh Sepanjang PKP

PUTRAJAYA: Orang awam dibenarkan memandu kenderaan jika Lesen Kenderaan Motor (LKM) ataupun lesen memandu telah tamat tempoh dalam waktu Perintah Kawalan Pergerakan (PKP) ini dengan syarat insurans kenderaan masih berkuat kuasa.

Jabatan Pengangkutan Jalan (JPJ) dalam kenyataan hari ini memaklumkan kenderaan persendirian masih tertakluk terhadap pengecualian pembaharuan LKM dan lesen memandu dalam tempoh PKP seperti yang diumumkan oleh Menteri Pengangkutan Datuk Seri Wee Ka Siong pada 24 Mac lalu.

Bagaimanapun, JPJ telah membenarkan Pos Malaysia untuk menjalankan urus niaga pembaharuan lesen memandu dan LKM bagi kenderaan persendirian.

“JPJ memahami rungutan orang ramai berkenaan dengan pembukaan kaunter urus niaga di pejabat JPJ hanya untuk urusan kenderaan perdagangan dan beberapa jenis urus niaga sahaja,” menurut kenyataan itu.

Pembukaan urus niaga bagi kaunter JPJ dibuat secara berperingkat bagi mengurangkan risiko penyebaran wabak pandemik koronavirus (Covid-19).

“Bagi menyokong kelangsungan ekonomi, pembukaan urus niaga berperingkat ini adalah memfokuskan kepada kenderaan perdagangan ataupun komersial sahaja.

“Seterusnya, secara beransur-ansur JPJ akan membuka kaunter urus niaga bagi urusan lain termasuk berkaitan dengan kenderaan persendirian,” menurut JPJ. – Bernama


Jauhnya nak pergi memancing..

TINDAKAN mencurigakan sebuah bot pancing membawa sembilan tong mengandungi 445 liter petrol, akhirnya membongkar kegiatan penyeludupan bahan api itu ketika serbuan di Jeti Angkasa Baru, Kudat, semalam.

Dalam Op Landai Khas jam 10.40 malam itu, Pasukan Polis Marin (PPM) Wilayah Sabah berjaya mengagalkan cubaan menyeludup keluar petrol bersubsidi ke negara jiran.

Ketika melakukan pemeriksaan terhadap sebuah bot nelayan jenis pancing yang berlabuh di jeti berkenaan, PPM mengesan sembilan tong berisi 445 liter petrol dipercayai untuk diseludup ke negara jiran.

Komander PPM Wilayah 4 Sabah, Asisten Komisioner Mohamad Pajeri Ali berkata, siasatan awal mendapati bot berkenaan diketuai juragan lelaki berusia 40 tahun yang juga pemegang kad IMM-13.

Katanya, juragan bot gagal menunjukkan dokumen dan permit kebenaran daripada Kementerian Perdagangan Dalam Negeri Dan Hal Ehwal Pengguna (KPDNHEP) untuk membawa barang kawalan berkenaan.

“Siasatan lanjut dijalankan mengikut Seksyen 21 Akta Kawalan Bekalan 1961 kerana memiliki barang kawalan tanpa kebenaran.

“Nilai keseluruhan rampasan minyak petrol dan bot dianggarkan berjumlah RM70,445,” katanya dalam kenyataan media yang dikeluarkan, hari ini.

Menurutnya, tangkapan dan rampasan kemudiannya dibawa ke Pangkalan Markas Operasi PPM Kudat dan kes diserahkan kepada KPDNHEP untuk tindakan lanjut.

Sementara itu, Mohamad Pajeri meminta orang ramai yang mempunyai maklumat berhubung kegiatan penyeludupan barang kawalan supaya memaklumkan kepada pihak berkuasa untuk tindakan segera.

Katanya, tindakan berkaitan penyeludupan barang kawalan perlu diperhebatkan dalam usaha memastikan bekalan di negeri ini sentiasa mencukupi. – Harian Metro


‘Link’ Cabutan Bertuah Petronas Palsu, Kata JSJK Bukit Aman

KUALA LUMPUR: Jabatan Siasatan Jenayah Komersil (JSJK) Bukit Aman telah mengesan satu pautan palsu berkaitan cabutan bertuah yang kononnya dianjurkan Petronas.

Pengarah JSJK Mohd Kamarudin Md Din, berkata pautan yang ditularkan melalui aplikasi WhatsApp itu yang jika ditekan akan membawa pengguna ke laman web yang dipercayai sebagai ‘phishing website’.

“Setelah menekan pautan itu, pengguna akan diminta untuk menjawab empat soalan kaji selidik ringkas yang dipercayai direka bagi tujuan mendapatkan data pengguna (phishing),” katanya dalam kenyataan, hari ini.

Kamarudin berkata, selepas selesai menjawab kesemua soalan, pengguna dikehendaki menghantar pautan itu kepada 20 orang yang lain dan semakan lanjut mendapati, laman sesawang berkenaan adalah palsu dan tiada sebarang kaitan dengan pihak Petronas.

Sebagai langkah pencegahan, Kamarudin menasihati orang ramai untuk tidak melayari kandungan laman sesawang berkenaan kerana dipercayai ia turut mengandungi ‘trojan/malware’ yang boleh membahayakan data yang tersimpan di peranti milik pengguna.

Bagi sebarang nasihat atau maklumat lanjut, orang ramai boleh menghubungi CCD Scam Response Center dengan menelefon 03-26101559 atau 03-26101599. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Adun WARISAN Tegur Bekas Sekutu Berhubung Cukai Jualan Petroleum

KOTA KINABALU: Tiada asas untuk mengdakwa bahawa bekas ketua menteri Sabah Shafie Apdal tidak berusaha mendapatkan cukai jualan ke atas produk petroleum sebanyak 5% kerana beliau bimbang akan menyinggung perasaan bekas perdana menteri Dr Mahathir Mohamad.

Adun Merotai mewakili Warisan, Sarifuddin Hata mempertahankan presiden partinya itu susulan kenyataan bekas pembantu menteri kewangan Sabah Kenny Chua berhubung isu itu.

Semalam, Chua bersetuju dengan dakwaan Adun Tulid dari STAR Flovia Ng, yang berkata, Shafie enggan memperjuangkan perkara itu sehingga selepas kejatuhan kerajaan Pakatan Harapan (PH) pada Februari tahun ini.

Bagaimanapun Sarifuddin, yang juga pembantu menteri kewangan negeri ke-2 dalam Kabinet Shafie, menyelar bekas sekutunya itu dengan berkata, kurang perbincangan mengenainya adalah disebabkan oleh runding berterusan mengenai Perjanjian Malaysia (MA63).

“Walaupun rang undang-undang untuk mengenakan cukai jualan diluluskan oleh Dewan Undangan Negeri (DUN) Sabah pada 2 Dis, 2018, negeri tidak mengenakan cukai ke atas syarikat minyak dan gas serta merta kerana terdapat jawatankuasa khas Kabinet berhubung MA63 pada masa itu.

“Pada masa itu Dr Mahathir sendiri mempengerusikan jawatankuasa itu dan kita tahu bahawa 17 isu (daripada 21) dipersetujui, manakala beberapa perkara (4) masih dalam perbincangan,” katanya kepada FMT.

“Jadi, bukan Shafie tidak mahu mengenakan cukai jualan seawal 2019 selepas undang-undang itu diluluskan, tetapi kerana kita berfikir sekiranya jawatankuasa MA63 bersetuju memberikan kita royalti 20%, jadi tidak perlulah dikenakan cukai 5% itu.

Beliau berkata, terhentinya perbincangan mengenai MAS63 selepas Perikatan Nasional (PN) mengambil alih Putrajaya menyebabkan Shafie tiada pilihan lain.

“Pada masa itu kita berpendapat bahawa sudah tiada jalan keluar daripada jawatankuasa itu, maka dengan itu kita serta-merta kenakan cukai jualan 5% pada 1 April.

“Shafie tidak pernah dijemput (ke jawatankuasa MA63) dan (PN) tidak pernah menyebut akan meneruskan perbincangan.

“Jadi Shafie berpendapat kerajaan PN tidak berminat untuk meneruskan rundingan yang telah dibuat oleh pentadbiran PH.

“Oleh sebab itu Shafie mengarahkan Kementerian Kewangan Negeri menulis surat kepada semua syarikat minyak dan gas di Sabah supaya membuat bayaran 5%,” katanya.

Beliau membidas Chua kerana tidak bersikap adil dan terbuka ketika membuat komen berhubung isu itu, yang menurutnya sepatutnya dimaklumi oleh Chua.

“Sebagai bekas pembantu menteri kewangan, saya duduk di sebelah beliau dalam mesyuarat pasca Kabinet dan beliau tahu kenapa kita tidak kenakan cukai itu serta-merta.

“Tidak perlu manipulasi (keadaan) untuk kelirukan rakyat,” katanya sekali gus meminta Chua merujuk kembali fail persidangan DUN pada 2 Dis, 2018. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perlu Permit Terbangkan Dron Di Sabah

KOTA KINABALU: Peminat mahupun pemilik dron di Sabah perlu mendapatkan permit daripada pihak berkaitan sebelum menerbangkannya di sesuatu kawasan.

Memberi peringatan itu, Komander Pasukan Gerakan Udara (PGU) Pangkalan Sabah Polis Diraja Malaysia (PDRM) ACP Ahmad Lokman Abd Hadi, berkata pemilik perlu mendapat kebenaran daripada Jabatan Ukur dan Pemetaan Malaysia.

“Selepas mendapat kebenaran, mereka juga perlu permit daripada Penerbangan Awam Malaysia (CAAM) supaya aktiviti menerbangkan dron dapat dijalankan di kawasan yang dibenarkan.

“Di Sabah memang ada aktiviti menerbangkan dron tetapi lebih kepada hobi dan setakat ini PGU menjalankan pemantauan sekiranya ada menerima laporan (menceroboh kawasan larangan),” katanya kepada Bernama.

Ahmad Lokman berkata, sebelum ini PGU pernah menerima laporan terdapat dron yang menceroboh kawasan kediaman orang kenamaan.

Bagi menghalang kejadian itu berulang, Unit Dron PGU Sabah sudah dibekalkan sebuah alat Jammer yang berfungsi menyahaktifkan dron lain yang diterbangkan di kawasan yang dilarang.

Menerbangkan dron tanpa permit adalah salah mengikut Peraturan-Peraturan Penerbangan Awam Malaysia 2016 (MCAR 2016). Ia boleh dikenakan denda minimum RM50,000 atau tiga tahun penjara atau kedua-dua sekali bagi individu manakala denda maksimum RM100,000 untuk badan korporat, jika didapati bersalah.

Ahmad Lokman berkata, antara kawasan yang dilarang termasuk di kawasan PGU Sabah dan dron tidak akan berfungsi meskipun diterbangkan di kawasan berkenaan. – BERNAMA


COVID-19: Bantuan RM600 Sebulan Untuk Pekerja Terpaksa Ambil Cuti Tanpa Gaji

PUTRAJAYA: Bantuan kewangan sebanyak RM600 sebulan untuk tempoh maksimum enam bulan akan diberikan kepada pekerja yang terpaksa mengambil cuti tanpa gaji, susulan penularan wabak COVID-19, kata Tan Sri Muhyiddin Yassin.

Perdana Menteri berkata mereka yang layak menerima bantuan itu adalah pekerja yang diberi notis tanpa gaji mulai 1 Mac 2020.

“(Bantuan itu juga) Layak untuk pencarum Sistem Insurans Pekerjaan (EIS) dengan gaji tidak melebihi RM4,000 sebulan. Langkah ini membabitkan peruntukan RM120 juta. Seramai 33,000 pekerja disasarkan menerima faedah tersebut,” katanya.

Beliau berkata demikian pada sidang media selepas mempengerusikan mesyuarat pertama Majlis Tindakan Ekonomi (EAC) di Pejabat Perdana Menteri di sini hari ini. – BERNAMA


Sabah Capai 90 Peratus Tahap Perkhidmatan ICT

SEMPORNA, 12 Dis: Kerajaan Sabah telah banyak melakukan transformasi dalam bidang teknologi maklumat dan komunikasi (ICT) apabila kini ia mencapai 90 peratus peralihan perkhidmatan daripada manual kepada dalam talian, kata Timbalan Ketua Menteri Sabah, Datuk Jaujan Sambakong.

Beliau berkata Jabatan Perkhidmatan Komputer Negeri (JPKN) telah melakukan pelbagai langkah termasuk menganjurkan seminar ke arah membentuk kerajaan digital, kerajaan pintar dan era revolusi industri.

“Kerajan negeri bersama Kementerian Kerajaan Tempatan dan Perumahan (KKTP) Sabah menyokong usaha meningkatkan penyampaian perkhidmatan awam kepada rakyat melalui ICT,” katanya ketika merasmikan Seminar ICT dan Bengkel ‘Smart City’ 2019 peringkat KKTP di sini, hari ini.

Jaujan, yang juga Menteri KKTP berkata penggunaan ICT dalam operasi harian tidak dapat dielakkan dan menjadi keperluan untuk maju ke hadapan dalam dunia yang semakin pantas berubah dengan perkembangan ICT.

“Perkhidmatan awam perlu mempertingkat ICT agar dapat memberikan impak yang tinggi kepada rakyat dan secara langsung akan mencetuskan daya saing yang tinggi untuk pertumbuhan sosio ekonomi yang lebih pesat,” katanya.


Mahkamah Batal Rayuan Peter Pindah Kes Ke Mahkamah Sesyen Kota Kinabalu

PUTRAJAYA: Mahkamah Rayuan membatalkan rayuan bekas Menteri Pembangunan Infrastruktur Sabah Peter Anthony untuk memindahkan kesnya berhubung pemalsuan surat kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah (UMS) dari Mahkamah Sesyen Kuala Lumpur ke Mahkamah Sesyen Kota Kinabalu.

Panel tiga hakim yang diketuai Nor Bee Ariffin membuat keputusan itu pada prosiding, hari ini.

“Ini adalah keputusan sebulat suara, rayuan dibatalkan,” kata Nor Bee yang bersidang bersama-sama Ahmad Nasfy Yasin dan Nazlan Mohd Ghazali.

Terdahulu, Timbalan Pendakwa Raya Zaki Asyraf Zubir, berkata Peter tidak pernah hadir ke mahkamah sepanjang pengurusan kes itu.

“Saya memohon kepada mahkamah untuk menetapkan satu tarikh akhir bagi perayu hadir ke mahkamah,” katanya sambil memaklumkan bahawa Peter hanya memfailkan notis rayuan, namun petisyen rayuan belum difailkan sejak tahun lalu.

Peter dan peguamnya tidak hadir pada prosiding, hari ini.

Beliau memfailkan notis rayuan terhadap keputusan Mahkamah Tinggi Kuala Lumpur pada 18 Mac tahun lalu yang menolak permohonannya untuk memindahkan kes itu dari Mahkamah Sesyen Kuala Lumpur ke Mahkamah Sesyen Kota Kinabalu.

Peter, 51, sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014, dengan memasukkan pernyataan palsu dengan niat digunakan bagi tujuan menipu.

Dia didakwa melakukan perbuatan itu di pejabat Ketua Setiausaha Sulit kepada Perdana Menteri, bangunan Perdana Putra, Putrajaya antara 13 Jun dan 21 Ogos 2014 mengikut Seksyen 468 Kanun Keseksaan yang membawa hukuman maksimum penjara tujuh tahun dan denda, jika sabit kesalahan.

Pada 14 Dis 2021, Mahkamah Sesyen Kuala Lumpur memerintahkan Peter membela diri selepas mendapati pendakwaan berjaya mewujudkan kes prima facie terhadapnya.

Pada 18 Feb lalu, pembelaan telah menutup kesnya selepas memanggil tiga saksi termasuk Peter dan mahkamah menetapkan 31 Mac untuk mendengar hujah kedua-dua pihak sebelum memutuskan sama ada tertuduh disabitkan atau dilepaskan daripada pertuduhan itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 120 Ahli Parlimen Sokong Saya, Agong Akan Jumpa Ketua Parti, Kata Anwar

KUALA LUMPUR: Ketua pembangkang, Anwar Ibrahim berkata, Yang di-Pertuan Agong akan menemui beberapa pemimpin parti politik dalam beberapa hari ini selepas beliau menyerahkan dokumen untuk membuktikan sokongan ahli Parlimen kepada Sultan Abdullah Sultan Ahmad Shah hari ini.

Presiden PKR itu berkata, beliau menerima sokongan lebih 120 ahli Parlimen dan dokumen sahih yang diserahkannya itu terdiri daripada akuan bersumpah dan pengesahan ketua parti.

“Sepertimana yang saya janjikan, saya sudah tunaikan hari ini dengan mempersembahkan kepada Agong dokumen sahih mengenai majoriti kukuh dan meyakinkan ahli Parlimen yang menyokong saya.

“Saya pohon pihak-pihak memberikan ruang untuk Agong menjalankan tanggungjawab mentelaah dokuman dan memanggil ketua parti, mengesahkan dan mendapatkan imput sebaiknya,” katanya dalam sidang media hari ini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Arab Saudi Kini Bersalji

RIYADH: Cuaca sejuk, hujan renyai dan hujan ais dengan salji dilaporkan di beberapa kawasan di Arab Saudi minggu ini memberi kegembiraan untuk mereka yang jarang melihatnya.

The National News melaporkan Hafar Al Batin, sebuah kawasan di wilayah timur dilanda hujan pada Isnin selepas hujan ais dan hujan lebat di Riyadh pada Ahad.

Ribut petir, hujan dan hujan ais juga dilihat di Qurayyat berhampiran Turaif di wilayah sempadan utara.

Orang ramai mengambil kesempatan memuat naik gambar dan video hujan ais di padang pasir, di laman sosial, bagi berkongsi kegembiraan serta mengalukan cuaca musim sejuk.

Mereka juga sanggup memberhentikan kenderaan di bahu jalan untuk mandi hujan selain menadah hujan dan hujan ais di tangan mereka.

“Ia adalah satu kejutan yang menyenangkan. Kami memandu ke wilayah timur dari Riyadh untuk hujung minggu dan dalam perjalanan pulang, hujan tiba-tiba turun.

“Kami mengalami tempoh musim panas yang panjang dan kini akhirnya diberi nikmat musim sejuk.

“Saya merancang untuk pergi ke London, tetapi tidak perlu lagi. Kami mempunyai cuaca hebat di sini,” kata Tala Hamdan, rakyat Arab Saudi.

Pusat Meteorologi Negara melaporkan suhu dijangka menurun di seluruh negara pada minggu akan datang berikutan cuaca buruk dan hujan berpanjangan.

Pusat itu juga meramalkan hujan untuk semua kawasan di seluruh negara.

Berikutan hujan yang melanda kawasan pesisir minggu lalu, angin sejuk dan hujan akan merebak ke kawasan utara dan timur negara, serta Riyadh dan Qassim, kata pusat berkenaan.

“Selepas sebulan, kita akan lalui hari yang paling dingin tahun ini iaitu musim sejuk,” kata pakar cuaca, Dr Khaled Al Zaqaq pada Isnin. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ambang Tahun Baru ‘Malam Membuktikan Cinta’, 16 Ditangkap Khalwat Di Sandakan

SANDAKAN: Sambutan malam tahun baharu kebiasaannya diraikan dengan harapan dan azam baru demi kebahagian kehidupan di masa akan datang.

Bagaimanapun berbeza bagi lapan pasangan yang ditahan Jabatan Hal Ehwal Islam Negeri Sabah (JHEAINS) daerah ini, di sini, malam tadi, selepas didapati berdua-duaan di bilik hotel tanpa ikatan sah.

Ada juga yang cuba melepaskan diri dengan menggunakan pelbagai alasan termasuk mendakwa sudah bertunang, sedang merancang untuk berkahwin dan sudah nikah kampung tetapi belum memohon sijil nikah.

Namun, semua 16 individu berusia 18 hingga 42 tahun itu akhirnya tetap ditahan selepas gagal membuktikan mereka adalah pasangan yang suami isteri yang sah.

Pegawai Tadbir Agama, Jabatan Hal Ehawal Islam Negeri Sabah (JHEAINS) Sandakan, Romzi Abdul Rahman berkata, kebanyakan pasangan yang ditahan adalah golongan muda remaja.

Katanya, ketika ditahan ramai antara mereka cuba memberikan pelbagai alasan bagi mengelak tindakan diambil.

“Antara alasan diberikan termasuk sudah berkahwin tapi belum ada sijil nikah kerana kahwin kampung.

“Malah ada juga mengaku sudah bertunang dan akan berkahwin tidak lama lagi tetapi sebaliknya didapati berdua-dua di dalam bilik hotel,” katanya ketika ditemui selepas selesai operasi ‘Ops Ambang Tahun Baru’, malam tadi.

Romzi berkata, semakan melalui sistem e-perkahwinan didapati semua yang ditahan tidak tersenarai atau berdaftar sebagai pasangan sah.

“Mereka akhirnya mengaku belum berkahwin dan rata-rata mereka yang ditahan ini masih muda,” katanya.

Sementara itu, Ketua Polis Daerah Sandakan, Asisten Komisioner Mohd Azhar Hamin berkata, Ops Ambang Tahun Baru dijalankan bermula 24 Disember lalu.

Katanya, sepanjang operasi itu, pihaknya sudah merampas tujuh motosikal dan mengeluarkan 204 saman.

“Selain itu, polis turut menahan 10 individu kerana disyaki terbabit dengan penyalahgunaan dadah,” katanya. – asiatimes


Kuarantin Kakitangan Hospital Tuaran Prosedur Biasa

TUARAN: Hospital Tuaran menafikan maklumat yang tular sejak pagi ini yang mendakwa 22 kakitangannya dikuarantin selepas seorang penduduk sekitar daerah ini disahkan positif Covid-19.

Malah, perkhidmatan Hospital Tuaran serta klinik daerah turut didakwa disekat.

Pengarah Hospital Tuaran Dr G Mohan berkata, semalam, laman Facebook (FB) Menteri Kesihatan dan Kesejahteraan Rakyat Sabah Datuk Frankie Poon Ming Fung memuat naik laporan pertambahan pesakit Covid-19 dari Tenghilan di daerah ini.

“Bagaimanapun, kuarantin 22 kakitangan hospital ini di Pusat Kuarantin INTAN Kampus Sabah, Tuaran adalah prosedur biasa sebagai petugas barisan hadapan, tidak semestinya mereka mempunyai kaitan dengan pesakit berkenaan.

“Operasi Hospital Tuaran dan klinik-klinik daerah juga masih berjalan lancar. Bagaimanapun, di hospital, kita utamakan perkhidmatan kecemasan sahaja untuk mengekalkan penjarakan sosial,” katanya.

Menurutnya, masyarakat Tuaran masih dibenarkan ke mana-mana klinik berhampiran untuk mendapatkan rawatan sebagai pesakit luar.

“Kakitangan hospital yang dikuarantin ini adalah sebahagian daripada langkah pencegahan.

“Mereka akan kembali bekerja selepas keputusan saringan diterima mendapati mereka sihat,” katanya.

Sehubungan itu, Dr Mohan menasihati orang ramai supaya mendapatkan pengesahan berkaitan kes seperti itu sebelum menularkannya. – HMEtro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Kakitangan Awam Dapat RM600, Pesara RM300

KUALA LUMPUR: Demi menghargai jasa dan bakti anggota perkhidmatan awam, kerajaan mengumumkan Bantuan Khas Kewangan RM600 kepada kakitangan awam Gred 56 dan ke bawah.

Menurut Menteri Kewangan Tengku Datuk Seri Zafrul Tengku Abdul Aziz, pesara kerajaan dan veteran tidak berpencen pula bakal menerima RM300 dengan kedua-dua bantuan itu akan dibayar pada awal 2021.

“Selanjutnya bagi menghargai keringat kepahlawanan dan bakti pesara polis yang menerima Pingat Jasa Pahlawan Negara, kerajaan bersetuju untuk melaksana pemberian one-off sebanyak RM500 kepada 40,000 penerima,” katanya pada Pembentangan Belanjawan 2021 di Dewan Rakyat, hari ini.

Beliau juga mengumumkan dua inisiatif bagi menambah baik kemudahan anggota perkhidmatan awam, iaitu menaikkan kadar elaun RM6 kepada RM8 ringgit sejam untuk lebih 1,900 pegawai bomba bantuan mulai 2021.

Katanya, inisiatif kedua memperkenalkan skim perlindungan kemalangan diri percuma sehingga RM100,000 kepada peminjam baharu Lembaga Pembiayaan Perumahan Sektor Awam bagi 2021 dan 2022. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gempa Bumi Lemah Gegar Tongod Pagi Tadi

KOTA KINABALU: Satu Gempa bumi lemah telah berlaku di Tongod, Sabah pada jam 11:08 pagi, 24 Jun 2019.

Menurut laporan dari Laman Facebook Rasmi Jabatan Meteorologi Malaysia (MetMalaysia) ia dikesan pada pada kedudukan 4.5 Utara dan 117 Timur pada kedalam 296 km.

“Gegaran mungkin dirasai di sekitar Tongod,”.

Koordinat : 4.5° Utara dan 117.0° TimurMagnitud : 4.1 skala RichterJarak : 151km Barat Laut dari Tarakan,IndonesiaKedalaman : 296 km


Dua Lokaliti Di Sabah Kena PKPD Mulai Esok

KUALA LUMPUR: Dua lokaliti di Sabah akan dikenakan Perintah Kawalan Pergerakan Diperketatkan (PKPD), esok.

Dua lokaliti tersebut masing-masing di daerah Kunak di Kampung Skim Cocos dan Sekolah Menengah Kebangsaan (SMK) Madai.

Menteri Kanan (Keselamatan), Datuk Seri Ismail Sabri Yaakob, berkata Kementerian Kesihatan (KKM) ketika ini mengesan peningkatan kes yang mendadak dan kadar kebolehjangkitan tinggi di kawasan berkenaan.

“Di Kampung Skim Cocos, lapan daripada 186 ujian saringan KKM disahkan positif COVID-19 serta 18 kes positif dikesan terhadap penghuni dan penduduk di SMK Madai.

Tambah beliau, kerajaan juga bersetuju menamatkan PKPD di beberapa lokaliti iaitu, Taman Mesra Bako, Kuching dan Kampung Tengah, Betong, Sarawak serta tiga perumahan di Tawau, Sabah iaitu Taman Hilltop, Taman Bukit Bintang dan Taman Berkley.

“Penamatan kesemua PKPD itu bermula esok,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bandar ‘Lenyap’ 300 Tahun Lalu Kini ‘Timbul’

MANILA: Sebuah bandar berusia 300 tahun di Filipina yang sebelum ini ‘lenyap’ selepas pembinaan sebuah empangan kini dapat dilihat kembali.

Ia selepas berlakunya musim kemarau yang menyebabkan air surut di empangan berkenaan.

Stuff.co melaporkan, bandar yang terletak di wilayah Nueva Ecija itu tidak dapat dilihat sejak hampir 50 tahun lalu.

Ia menyebabkan lokasi itu kini menjadi tarikan pelancong dan bekas penduduk bandar berkenaan.

Seorang bekas penduduknya, Alexandr Agustin berkata, dia sempat merakam video sewaktu mengunjungi bandar lama itu bersama keluarga dan jirannya.

“Saya dibesarkan di situ tetapi selepas bandar itu tenggelam, kami terpaksa berpindah dan mencari penempatan yang lain.

“Saya gembira dapat kembali ke sana dan teringat kehidupan saya di situ sebelum bandar itu ditenggelami air,” katanya.

Sementara itu, seorang lagi individu, Joergen Cruz Mandilag merakam video pemandangan bandar Pantabangan menggunakan dron pada 28 Julai lalu.

Menurutnya, ramai yang mengunjungi lokasi berkenaan tetapi mereka perlu mendapatkan permit dan mematuhi penjarakan fizikal.

“Kebiasaannya, kami berkunjung ke sini untuk mengambil gambar matahari terbit. Kami tahu mengenai kisah bandar lama yang tenggelam.

“Cuma tidak pernah berpeluang melihatnya,” katanya.

Menurutnya, dia tidak mahu melepaskan peluang untuk menyaksikan bandar yang pernah hilang itu.

“Malah, penduduk di sana mengatakan mungkin bertahun lagi kami berpeluang untuk melihatnya lagi,” katanya.

Pantabangan lenyap selepas ditenggelami air susulan pembinaan empangan terbesar di Asia Tenggara di wilayah itu pada 1970-an.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peragut Ditahan Orang Awam Di KK

KOTA KINABALU: Seorang peragut menerima padah apabila ditangkap orang ramai selepas melarikan dompet milik seorang peniaga sayur berhampiran Pasar Besar Kota Kinabalu di sini, pagi tadi.

Kejadian kira-kira jam 6 pagi itu, lelaki berusia 43 tahun ditahan dua orang awam yang kebetulan berada dekat lokasi kejadian sebelum diserahkan kepada polis.

Ketua Polis Daerah Kota Kinabalu, Asisten Komisioner Habibi Majinji berkata, sebelum kejadian mangsa lelaki berusia 71 tahun berada di tepi jalan sebelum dihampiri suspek yang menawarkan ikan segar.

“Mangsa yang terpedaya dengan kata-kata suspek mengikutnya dan sebaik tiba di tempat yang dimaksudkan mendapati ia bukan kedai menjual ikan.

“Mangsa yang curiga terus beredar dan suspek mengekori dari belakang sebelum meragut dompet yang disimpan dalam poket belakang seluar mangsa,” katanya ketika dihubungi, hari ini.

Habibi berkata, mangsa mengejar suspek yang melarikan diri ke jeti pasar ikan sambil menjerit meminta tolong.

“Dua orang awam yang kebetulan berada di kawasan itu kemudian membantu menangkap suspek.

“Ketika melarikan diri suspek membuang dompet milik mangsa ke dalam laut selepas mengambil wang berjumlah RM500,” katanya.

Menurutnya, suspek ditahan mengikut Seksyen 392 Kanun Keseksaan.- HMetro


Sebanyak 94 Kilogram Sampah Dikutip Di Pulau Manukan

KOTA KINABALU, 21 Sept: Sebanyak 94 kilogram sampah berjaya dikutip di pesisir pantai Pulau Manukan sempena Program Pembersihan Pantai bersempena Hari Pembersihan Persisir Pantai Antarabangsa 2019 hari ini.

Pengurus Taman-Taman Tunku Abdul Rahman Anthony Tinggi berkata daripada jumlah itu, empat kilogram sampah di kutip di darat sekitar pulau itu.

“Dalam tempoh sejam, sampah botol plastik berjaya dikutip seberat 53 kilogram diikuti plastik (13kg); kain (11kg); tin (tujuh kg); kaca (enam kg) dan pelbagai jenis sampah (empat kg).

“Hari ini penyelam yang melakukan selaman adalah kelab selam skuba “Sparks Divers Club’ iaitu staff daripada Taman-Taman Sabah (TTS) seramai 22 orang,” katanya kepada pemberita selepas program berkenaan yang turut melibatkan lapan pelajar sukarelawan Universiti Malaysia Sabah(UMS).

Anthony berkata pihaknya amat mengalu-alukan penyelam lain agar dapat bersama-sama menyertai program seumpama itu di masa akan datang.

Program itu diadakan sempena sambutan Hari Pembersihan Persisir Pantai Antarabangsa pada setiap 21 Sept melibatkan sukarelawan mengutip dan mendokumentasikan sampah yang dibuang di persisiran pantai.

Sementara itu, Ketua Penyelam  Muhamad Enuz Syafiq Sekui Abdullah, 40, berkata mereka menyelam pada kedalaman 10 meter untuk mengutip sampah terutamanya yang tersekat pada terumbu karang.

Beliau yang berpengalaman hampir 15 tahun menyelam berkata jika sampah itu tidak dikutip dikhuatiri akan menjejaskan tumbesaran terumbu karang di kawasan berkenaan.

“Ada sampah yang jelas kelihatan tetapi ada tertimbus dengan pasir dan menutupi terumbu karang,” katanya sambil menjelaskan setiap sampah itu akan direkodkan data menggunakan aplikasi yang dikenali sebagai “clean swell”.

Seorang sukarelawan pelajar UMS Nur Efah Arsin, 23, yang pertama kali menyertai program itu berkata kesedaran dalam komuniti perlu ditingkatkan lagi khususnya mengenai kesan plastik kepada hidupan marin.

Pelajar Ijazah Sarjana Sains Aquakultur itu berkata penggunaan plastik perlu dikurangkan bagi mengurangkan kejadian pembuangan plastik ke dalam laut.


Dibebas Pada Usia 83 Tahun

Philadelphia: Seorang lelaki di Pennsylvania, Amerika Syarikat yang sebelum ini dihukum sepanjang hayat atas kesalahan membunuh akhirnya dibebaskan pada usia 83 tahun.

Joseph Ligon sebelum ini menjalani hukuman penjara sebagai pesalah juvana ketika berusia 15 tahun.

Hukuman itu menjadikannya antara banduan tertua di penjara berkenaan.

Dia yang dibebaskan, baru-baru ini dilaporkan terkejut apabila melihat bangunan pencakar langit selepas terkurung selama 68 tahun di sebalik tirai besi.

Lelaki itu dihukum penjara atas kesalahan membunuh selepas terbabit dalam kes rompakan dan serangan di sini.

Dalam kejadian itu, dua lelaki meninggal dunia manakala enam lagi cedera kerana ditikam.

Dia mengaku salah terbabit dalam kejadian rompakan dan serangan, tetapi menafikan membunuh mana-mana mangsa.

Dia kemudian menjalani hukuman itu sejak 1953.

Pada 2016, Mahkamah Agung AS mengurangkan hukuman penjaranya kepada 35 tahun.

Ia selepas mahkamah memutuskan hukuman sepanjang hayat untuk pesalah muda adalah kejam dan luar biasa.

Bagaimanapun, Ligon menolak untuk dibebaskan dengan syarat parol kerana mahu dibebaskan dengan erti kata sebenar tanpa perlu menjalani pengawasan lanjut.

Selepas 68 tahun dipenjara, dia menjadi pesalah juvana tertua di negara itu selepas dibebaskan dari penjara di Phoenix.

Ligon ternyata terkejut dengan perubahan pembangunan di sekelilingnya yang begitu berbeza ketika melangkah masuk ke penjara.

“Saya memandang bangunan tinggi yang sebelum ini tidak wujud. Ini sesuatu yang baru,” katanya.

Sebelum dibebaskan, lelaki terbabit melakukan latihan peralihan bagi memudahkannya menjalani kehidupan selepas dibebaskan. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kencing Dalam Rumah, Anjing Buta Sebelah Mata Dipukul Tuannya

Berang dengan anjing peliharaan berak dan kencing di dalam rumah, pemiliknya bertindak memukul haiwan itu sehingga cedera dan buta sebelah mata.

Lapor Sohu, kejadian itu berlaku pada 22 Oktober lalu apabila anjing itu tidak dapat menahan diri lalu ‘melepas’ di dalam rumah.

Pemiliknya yang ternampak anjingnya berbuat demikian terus membelasah haiwan itu dengan kayu dan tangannya.

Setelah puas berbuat demikian, dia mengheret dua kaki belakang anjing itu ke tingkat bawah dan membuangnya di tepi jalan.

Mujur ada jiran yang baik hati, Tang, menyelamatkan anjing itu selepas terdengar kekecohan yang berlaku di rumah pemiliknya.

Tang meminta lelaki itu membawa anjing itu ke klinik haiwan tetapi lelaki itu tidak mengendahkannya.

Kasihan melihat keadaan anjing itu yang cedera parah, dia terus membawanya ke sebuah klinik haiwan berhampiran.

Selepas diperiksa oleh doktor veterinar, Tang dimaklumkan anjing itu mengalami retak tulang, mata kanannya rosak dan terpaksa dibuang, selain organ dalamannya juga cedera.

Doktor veterinar terpaksa melakukan pembedahan segera dan keadan anjing itu kini dilaporkan stabil, namun masih perlu dipantau.

Sekiranya tiada sebarang masalah dalam tempoh tiga hari, anjing itu akan pulih seperti biasa.

Selepas mengetahui anjing itu dirawat, pemiliknya meminta Tang menyerahkan anjing itu kepadanya semula.

Tetapi Tang tidak mahu kerana bimbang kejadian yang sama akan berulang.


Shafie Nafi Dakwaan Peter Tubuh Parti Baharu

KOTA KINABALU: Ketua Menteri Datuk Seri Panglima Haji Mohd Shafie Apdal menafikan dakwaan Naib Presiden Parti Warisan Sabah (Warisan) Datuk Peter Anthony ingin menubuhkan sebuah parti baharu untuk menentang parti berkenaan.

Presiden Warisan ini berkata, tidak timbul isu Peter ingin menubuhkan parti baharu untuk bersaing dengan Warisan.

“Oleh itu, saya meminta orang ramai agar tidak mempercayai laporan  tidak benar yang mendakwa kononnya Naib Presiden, Peter menubuhkan parti baharu untuk menentangnya.

“Jangan percaya laporan yang diputar belit (spinning) yang mengatakan Datuk Peter Anthony mahu buat parti untuk lawan saya,” katanya ketika berucap dalam Majlis Makan Malam meraikan pasukan bolasepak Sabah yang menjuarai Liga Perdana 2019.


Perintah Berkurung Di ESSZone Dilanjutkan Sehingga 20 April

KOTA KINABALU, 5 April: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir pada 6 petang hari ini dilanjutkan sehingga 20 April, kata Pesuruhjaya Polis Sabah Datuk Zaini Jas.

Beliau berkata susulan pelanjutan itu, penduduk diminta berada di dalam rumah dan tidak dibenarkan memasuki kawasan perairan tersebut antara 6 petang sehingga 6 pagi sepanjang tempoh berkenaan.

“Orang lain tidak dibenarkan memasuki atau berada di kawasan yang telah diisytiharkan antara 6 petang sehingga 6 pagi pada tarikh yang dinyatakan,” menurutnya dalam kenyataan di sini.

Zaini berkata perintah berkurung itu meliputi kawasan perairan daerah Tawau, Semporna, Kunak, Lahad Datu, Kinabatangan, Sandakan dan Beluran.

Katanya perintah berkurung itu dilanjutkan bagi memastikan kawasan perairan tersebut tidak diceroboh oleh pengganas yang mengancam keselamatan penyelidik antarabangsa yang menjalankan penyelidikan dan pelancong asing di pulau-pulau peranginan.

Zaini berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik untuk mendapatkan wang tebusan dari selatan Filipina masih cuba menceroboh bagi melakukan penculikan serta jenayah rentas sempadan.

Beliau berkata perintah itu juga adalah bagi memudahkan penguatkuasaan dan pemantauan terhadap pergerakan bot selain menimbulkan rasa selamat dan yakin kepada pengusaha chalet serta nelayan dengan kehadiran kapal anggota keselamatan di sekitar kawasan mereka.

“Saya juga memberi kuasa kepada semua Ketua Polis Daerah di ESSZone mengeluarkan permit kepada pemohon yang layak bagi aktiviti perikanan atau ada keperluan mendesak untuk melalui kawasan perintah berkurung,” katanya.


Detik Bersejarah, Muhyiddin Terima Suntikan Dos Pertama Vaksin Covid-19

KUALA LUMPUR: Perdana Menteri Muhyiddin Yassin menerima suntikan pertama dos vaksin Covid-19 Pfizer-BioNTech.

Menerusi Program Imunisasi Covid-19 Kebangsaan bermula secara rasmi hari ini, perdana menteri menerima vaksin tersebut di Klinik Kesihatan Presint 11, Putrajaya.

Suntikan vaksin itu dilakukan Ketua Jurawat Klinik Kesihatan Putrajaya, Lina Ibrahim tepat jam 2.42 petang

Menteri Sains, Teknologi dan Inovasi Khairy Jamaluddin, Menteri Kesihatan, Dr Adham Baba dan Ketua Pengarah Kesihatan, Dr Noor Hisham Abdullah turut menyaksikan suntikan tersebut.

Selain Muhyiddin, turut dijadualkan menerima vaksin itu Dr Noor Hisham Abdullah serta empat lagi warga kerja Kementerian Kesihatan.

Terdahulu Muhyiddin tiba di Klinik Kesihatan Presint 11, Putrajaya jam 2.25 petang sebelum mendengar taklimat ringkas.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Esszone Dilanjutkan Sehingga 11 Dis

KOTA KINABALU Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan sehingga 11 Disember depan.

Pesuruhjaya Polis Sabah Datuk Idris Abdullah berkata, perintah berkurung itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan hari ini.

Idris berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Katanya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya.


Pembinaan Dan Penaiktarafan Jalan Akan Terus Dilaksana

OKOTA KINABALU: Kementerian Pembangunan Infrastruktur akan mencadangkan senarai kerja-kerja membina dan menaiktaraf jalan raya di negeri ini bagi memastikan rakyat di kawasan pedalaman mempunyai akses jalan raya yang baik.

Menteri Pembangunan Infrastruktur Datuk Peter Anthony berkata, Kerajaan Sabah mengambil perhatian serius terhadap keperluan pembangunan di kawasan yang memerlukan kemudahan jalan raya yang lebih baik seperti yang dinyatakan beberapa Ahli Dewan Undangan Negeri (Adun) dalam Persidangan DUN kali ini.

Oleh itu, kementerian melalui Jabatan Kerja Raya (JKR) akan mencadangkan senarai kerja-kerja pembinaan dan penaiktarafan jalan yang dipohon AdunA-dun itu melalui Program Jalan Negeri di bawah Rancangan Malaysia Ke-12 (RMK12).

“Namun, kelulusan projek adalah mengikut keutamaan dan tertakluk kepada kedudukan kewangan semasa kerajaan,” kata Adun Melalap ini.

Mengenai persoalan Adun Bugaya Manis Muka mengenai projek jalan raya di kawasan DUN itu, Peter berkata, dua projek iaitu Projek Jalan Tarapuli dan Projek Naiktaraf Jalan Seri Melur Spur, Semporna yang masing-masing bernilai RM22 juta dan RM10juta dijangka siap pada tahun ini.

Dalam RMK12 pula, JKR akan menyenaraikan Projek Naiktaraf Jalan Sono Marso, Semporna sepanjang dua kilometer (2 km) dengan kos anggaran sebanyak RM10juta.

Berkenaan permintaan mengurangkan jarak perjalanan pengguna dari Balung-Semporna, kementerian itu melalui JKR akan mengkaji keperluan kebolehcapaian (accessibility) yang akan mengurangkan jarak perjalanan pengguna jalan raya ke arah Kampung Batu 22 dari Balung-Semporna.

Pada masa kini, hanya terdapat kemudahan pusingan ‘u’ (u-turn) yang terletak tiga kilometer (3km) selepas simpang Lapangan Terbang Tawau.

Mengenai keperluan menyelenggara Jalan Sungai Burong, Tawau, Peter berkata, jalan sepanjang 35km itu dibawah penyelenggaraan JKR (25km) dan selebihnya 10km terletak dibawah tanggungjawab Majlis Perbandaran Tawau.

“Namun kualiti menaiktaraf jalan raya berkenaan tidak mencapai standard piawaian JKR dan kontraktor dilantik bukan lantikan JKR Sabah. Oleh itu, JKR telah mengarahkan kontraktor terlibat untuk membuat kerja-kerja pembaikan sebelum diserah milik kepada JKR,” ujarnya.

Sementara itu, mengenai perkembangan Projek Lebuh Raya Pan Borneo, pelaksanaan projek ini akan dijadualkan semula di mana sebanyak lima belas (15) pakej kerja kontraktor akan dilaksanakan dalam Rancangan Malaysia Kesebelas (RMK11). Manakala, baki dua puluh (20) pakej kerja kontraktor akan dilaksanakan dalam RMK12 yang akan bermula pada 2021. Projek ini dijangka siap sepenuhnya pada 2024.

“Menerusi model baharu Private Delivery Partnership (PDP), pelaksanaan projek ini akan dilakukan secara konvensial di mana pemilik projek adalah Kementerian Kerja Raya (KKR). Manakala JKR Sabah sebagai Penguasa Projek (Superintending Officer).

“Susulan daripada perbincangan Kerajaan Negeri bersama Kerajaan Persekutuan, JKR akan mempunyai kuasa mutlak untuk segala keperluan teknikal sepertimana projek-projek KKR yang telah dan sedang dilaksanakan di Sabah.

“Namun, terdapat prosedur-prosedur sedia ada yang harus dipatuhi had-had limit kewangan, perubahan kerja (variation order), arahan penurunan kuasa (Delegation of Authority) dan sebagainya,” katanya.

Menyentuh soal pampasan berhubung pengambilan balik tanah dalam Projek Lebuh Raya Pan Borneo ini, surat tawaran sejumlah RM1bilion telah dikeluarkan oleh Jabatan Tanah & Ukur (JTU)

Namun, hanya RM315 juta sahaja jumlah nilai surat notis tawaran pembayaran pengambilan balik tanah diterima. Manakala baki RM 685 juta masih dalam proses terima setuju daripada pemilik-pemilik tanah.

Mengenai status pelaksanaan ‘Kota Kinabalu Outer Ring Road (KKOR)’ dalam Projek Lebuh Raya Pan Borneo ini, laluan itu mula dilaksanakan pada Januari tahun ini dan ia dijangka siap pada Januari 2021. – BorneoToday


COVID-19: 317 Kes Positif Baharu, Tertinggi Setakat Ini

PUTRAJAYA: Jumlah kes positif harian COVID-19 sekali lagi merekodkan angka tertinggi sejak virus itu menular dalam negara dengan 317 kes hari ini.

Ia hari kedua berturut-turut selepas kali terakhir jumlah kes positif harian tertinggi dicatatkan semalam dengan 287 kes.

Ketua Pengarah Kesihatan, Tan Sri Dr Noor Hisham Abdullah, berkata pertambahan itu menjadikan jumlah kes positif COVID-19 meningkat kepada 12,088 kes.

Katanya, jumlah kes aktif dengan kebolehjangkitan COVID-19 adalah 1,735 kes dan mereka diasingkan serta diberi rawatan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 Pemburu Haram Ditahan

KINABATANGAN: Pasukan Gerakan Am (PGA) Batalion 20 Beluran memberkas lima lelaki disyaki pemburu haram dalam kejadian di kawasan Pusat Pemeliharaan Sanktuari Hidupan Liar Sukau, dekat sini semalam.

Suspek empat lelaki tempatan dan seorang warga asing berusia 33 hingga 51 tahun itu ditahan jam 11.30 malam.

Serbuan yang dijalankan dengan kerjasama Warden Kehormat Hidupan Liar turut merampas senjata buatan sendiri jenis bakakuk, besi barel bakakuk, peluru hidup dan parang dipercayai digunakan untuk memburu.

Pegawai Pemerintah PGA Batalion 20 Beluran, Asisten Komisioner Mohd Nasruddin M Nasir berkata pihaknya menerima maklumat berhubung aktiviti pemburuan haram di lokasi terbabit.

Beliau berkata rondaan kemudian digerakkan ke lokasi berkenaan dengan menaiki bot.

“Ketika tiba di lokasi, anggota menemukan sebuah khemah di tebing sungai bagaimanapun sekumpulan individu yang berada di dalam khemah itu bertindak melarikan diri ke dalam hutan berhampiran.

“Selang 15 minit kemudian sebuah bot dinaiki lima lelaki datang ke khemah terbabit dan sebaik diperiksa terdapat seekor rusa yang sudah mati serta selaras senjata buatan sendiri ditemui dalam bot lima lelaki terbabit.

“Turut ditemukan besi barel bakakuk peluru hidup dan parang ” katanya dalam kenyataan media hari ini.

Beliau berkata semua suspek kemudiannya ditahan untuk tindakan kerana terbabit dalam aktiviti pemburuan haram.

“Semua barangan termasuk dua bot, dan enjin sangkut yang keseluruhannya dianggarkan bernilai RM33,000 dirampas.

“Kes disiasat mengikut Enakmen Pemeliharaan Hidupan Liar 1997,” katanya. – SabahNewsToday


BPR Bantu Golongan B40 Kembali ‘Bernafas’

KUALA LUMPUR: Pemberian Bantuan Prihatin Rakyat (BPR) ternyata memberi kelegaan kepada golongan B40 khususnya mereka yang berkeluarga.

Pengerusi Pertubuhan Gerakan Transformasi Pengguna Malaysia Azman Kang Abdullah berkata, pemberian bantuan itu kelak dilihat inisiatif yang mampu mengurangkan beban perbelanjaan isi rumah selain merancakkan semula ekonomi domestik.

Menurutnya, kini rakyat sudah cukup terbeban dengan pandemik Covid-19 khususnya mereka yang kehilangan kerja atau pengurangan pendapatan bulanan.

“Pemberian BPR ini ternyata dinantikan golongan B40 kerana mereka antara yang terjejas teruk sejak Mac lalu kerana kehilangan punca pendapatan.

“Bantuan antara RM350 hingga RM1,800 memberi manfaat yang besar kepada golongan ini dan meningkatkan pendapatan boleh guna yang akan dialirkan semula kepada ekonomi.

“Inisiatif ini juga membantu golongan berkenaan kembali ‘bernafas’ kerana ada yang terpaksa mengikat perut untuk membeli barang keperluan harian,” katanya kepada Harian Metro.

Azman juga berterima kasih kepada kerajaan kerana tidak meminggirkan golongan berpendapatan sederhana M40 kerana turut menerima manfaat sama.

Beliau berkata, dalam keadaan ekonomi mencabar ini, kerajaan masih cuba menawarkan inisiatif kepada rakyat yang seharusnya dimanfaat sebaik mungkin oleh penerima.

“Bantuan ini diharap dapat digunakan sebaik mungkin oleh penerima dan tidak dibazirkan dengan perkara yang tidak sepatutnya.

“Rakyat juga perlu menghargai bantuan yang diberikan di saat ekonomi negara masih lagi perlahan namun kerajaan tetap mendengar rintihan rakyat,” katanya.

Menteri Kewangan, Tengku Datuk Seri Zafrul Tengku Abdul Aziz dalam pembentangan Belanjawan 2021 semalam mengumumkan BPR diberikan bagi menggantikan Bantuan Prihatin Nasional (BPN).

Menerusi BPR, isi rumah berpendapatan kurang RM2,500 dengan seorang anak menerima RM1,200 manakala lebih dua orang anak pula menerima RM1,500.

Bagi isi rumah berpendapatan RM2,501 hingga RM5,000 mereka yang menerima bantuan RM800 dan RM500 bagi seorang anak manakala RM750 dan RM1,200 bagi memiliki dua orang anak atau lebih.

Golongan bujang juga tidak terkecuali apabila menerima RM350 bagi berpendapatan RM2,500.

Secara keseluruhan, BPR memberi manfaat kepada 8.1 juta penerima dengan peruntukan RM6.5 bilion. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tengah Malam Melalui Jalan Kalabakan, Sabah

Tergerak hati ingin berkongsi kisah misteri selepas membaca kisah-kisah yang terdapat dalam FS ni. pertama sekali nama aku AG dan kisah yang bakal aku sampaikan mungkin tidak lah seram mana, panjang sedikit dan mungkin bosan. tapi ia nya cerita pengembaraan bermotor kelasik aku dan 10 orang lagi rakan aku yang thrill pada hujung tahun lepas.

Di pendekan cerita, jam sudah menunjukan pukul 3.30 petang. dan kami masih lagi tercari-cari bengkel kerana ada 2 biji motorsikal (moto Edi dan Boby) breakdown dan terpaksa ditinggalkan di Keningau.

Selesai menguruskan motor, kami pun meneruskan perjalanan. sebelum tu, arah tujuan kami ialah ke Tawau, melalui jalan kalabakan. Jam 5 petang lebih kurang kami bergerak keluar dari keningau dan singgah mengisi minyak di pit stop terakhir laa lebih kurang kalau dari Keningau, di sook.

Waktu itu pula hari sudah semakin gelap, selesai kami semua mengisi minyak motor masing-masing, sedia untuk bertolak, motor Zul pula rosak lampu. Mau tak mau kena usaha juga repair memandangkan hari sudah gelap, alhamdulillah lepas setengah jam lampu berjaya hidup semula.

Untuk makluman pembaca, ini adalah pengalaman pertama kami menggunakan jalan kalabakan menggunakan motorsikal, dengan jalan rosak, berlubang, gravel, berbatu besar-besar penumbuk, kiri kanan hutan tebal, tiada lampu jalan, tempat binatang liar melintas-lintas dan angker.

Fast foward, sebelum sampai di Maliau Basin pit stop (kedai makan kecil) jalan sudah mula putus-putus sedikit. kesemua kami berkedudukan berlapis-lapis, masing-masing tak mau di belakang sebab malam dia pekat. tengok belakang memang kicap.

Tak nampak apa-apa. sesekali tengok belakang memang rasa lain macam. dan bermula lah kisah thrill. Dona yang pada masa itu mungkin di tengah dan terpisah sedikit dengan rakan lain dalam 2-3 biji motor, tersuluh di sebelah kiri jalan, separuh kaki berlari masuk semak, kaki tu kaki manusia! tak pakai selipar pulak. husnuzon mungkin orang kampung. tapi fikir balik tengah hutan satu rumah apa pun kami tak nampak tepi-tepi.

Tak berakhir di situ, sampai kat pit stop maliau basin, tengah malam jam 12, mujur masih bukak lagi. pekena megi cup dan kopi O dulu. hujan renyai mula turun. brader kat kedai tu tanya kami semua nak pergi mana malam buta macam ni. Hairan, tak pernah lagi orang bawak motor kelasik lalu jalan ni tengah malam buta.

Kami bagitau lah tujuan ke tawau. sempat dia pesan hati-hati depan tu ada gajah. teruskan perjalanan lagi, tak lama lepas tu aku di terjah makhluk dengan mata bercahaya depan aku. masa tu aku jalan depan sekali, dah panik kejap apa pulak ni mata berkilau.

Rupanya anjing yang entah dari mana tiba-tiba ada kat depan aku. cuak juga kejap. lepas tu yess, memang ada kesan gajah lalu, hanya Eley sorang nampak ada dua ekor gajah dekat tepi jalan dan kami semua rugi tak nampak.

Masa tu dah hujan lebat, jalan mula bertanah kuning dan semakin teruk. sampai satu tahap kami semua langgar saja lubang yang ada dengan harapan cepat sampai destinasi. jam sudah menunjukan jam 3 pagi. berbaki lebih kurang 90km, selepas bulatan Kalabakan, kami terpisah ke 4 kumpulan, kumpulan depan Bibi, Kash, dan Edi, kumpulan kedua aku dan Eley kumpulan ketiga Zul, Dona, Abe dan Bob, dan yang last Boby dan Am.

Masa ni team depan dah tak hingat. tinggal aku dan Eley, stop tepi jalan tunggu punya tunggu geng lain tak sampai, dengan keaadan gelap berkicap sekeliling, hujan lagi aku dan Eley ambil keputusan pusing balik takut jadi apa-apa dengan mereka di belakang, hampir 15 minit jugak baru jumpa dorang.

Betul, rupanya Zul eksiden kat atas bukit. Tapi syukur tiada apa yang serius cuma moto sahaja mengalami kerosakan kecil. pada masa tu, Dona yang sudah menuruni bukit stop tepi jalan tengah bukit. niat nak berlari naik atas tolong Zul tapi terbantut sebab nampak kelibat putih samar-samar macam asap kat atas bukit pastu nak turun bukit, ada pulak kat bawah bukit. ah sudahh.

Ending nya Dona tunggu la tengah bukit tu dengan harapan kami yang di depan datang balik dan dorang yang di belakang cepat sampai. tak lama lepas tu aku dan Eley terserampak dengan Dona yang berenti tengah bukit tu. dia pun cerita lah yang Zul eksiden tadi, masa tu kami semua gather balik, ambil masa 10 minit jugak baru team belakang sekali jumpa kami. rupanya moto am habis minyak, tu yang lambat kat belakang.

Last nya kami cuma sampai setakat Petronas Felda Umas, dah jam 4 pagi rasanya masa tu. tu pun petronas tu tutup. so kami decide bermalam kat pondok tepi petronas tu. dah setel semua itu ini, semua dah tidur masa tu, tinggal Dona sorang belum lelap.

Lembaga yang Dona nampak tadi ada lagi! betul-betul tepi Am tidur di hujung corner pondok, dona apa lagi, ambil scarf tutup muka tidur paksa. cerita habis kat situ. Long story short, dah sampai destinasi dah selamat balik rumah masing-masing lepas pengembaraan. sesi melepak kedai Abe, buka balik cerita pengembaraan. Rupanya masa dorang am habis minyak kat belakang tu, dorang ada terserempak dangan rumah.

Dari cerita Am, rumah tu rumah kayu lama, terang benderang macam ada orang duduk, tapi sebuah tu saja dan kosong tiada kereta atau motor, atau orang! cuma sebuah rumah lama yang terang benderang. yang pelik nya tiada seorang pun kami yang di depan teringat atau perasan melintas depan rumah tu. masa tu jugak, dorang terserempak dengan perempuan naik motorsikal dari arah depan stop dekat dorg.

Bayangkan lah tengah pagi buta. spy spontan tegur konon nak tanya kot depan ada jual petrol ke kan, belum habis pertanyaan, perempuan tu cemas cakap “tiada-tiada! aku mau cepat ni!!” pastu pusing balik hilang dalam pekat kicap malam. lagi satu yanh pelik, kami semua yang di depan pun tak terserempak dengan perempuan tu.

So rumah tu entah rumah siapa, perempuan tu pun entah dari mana. pengalaman yang kami semua alami tu entah halusinasi kesan penat atau apa wallahualam, dunia ciptaan-Nya ni luas, kita semua berkongsi.

Dengar cerita jalan tu memang keras. jadi tak hairan lah bila orang label kami gila sebab lalu jalan tu tengah malam naik motorsikal haha. misteri tetap misteri apa yang jadi dengan dorang am. mujur dorang tak pergi rumah tu. manatau bunian. tak pasal-pasal kena sembunyi hehehh. terimas meluangkan masa membaca kisah aku dan rakan-rakan. – fiksyenshasha

FAKTA: Seram seseram seramnya cerita di atas masih tidak boleh mengalahkan ‘seramnya’ keadaan jalan dari Sapulut-Kalabakan-Tawau – SabahPost


Bayi Kaki Empat & Tiga Tangan

NEW DELHI: Satu daripada bayi kembar dilahirkan seorang wanita di Rajasthan, India, mempunyai empat kaki dan tiga tangan iaitu milik kembar ketiga yang tidak terbentuk dengan baik sebaliknya melekat pada bayi perempuan itu.

Satu lagi anak dilahirkan wanita itu, kembar lelaki mereka berada dalam keadaan sempurna.

Menurut Daily Mail, ibu bayi berkenaan dikenali sebagai Raju, 24, dan suaminya, Badhulal Gurjar yang bekerja sebagai buruh. Kembar terbabit yang dilahirkan di sebuah hospital di Tonk, Rajasthan, Jumaat lalu, adalah anak pertama mereka.

Bayi perempuan mereka mempunyai sepasang kaki tambahan dan tangan ketiga yang menutup seluruh dada dan perutnya.

Doktor percaya ibu muda itu mengandungkan kembar tiga tetapi salah seorang bayi bergabung dengan bayi perempuan berkenaan.

Dr Rohitesh Meena, pakar bedah yang menyambut bayi berkenaan berkata: “Raju melahirkan anak kembar sepasang secara normal sekitar jam 2.46 pagi (waktu tempatan).

“Bayi lelaki normal tetapi bayi perempuan mempunyai masalah pernafasan, masalah biasa membabitkan kes kembar siam.

“Sistem sokongan oksigen terpaksa digunakan dan keadaanya sudah stabil sekarang.

“Kami akan merujuk kes bayi perempuan itu ke hospital yang lebih maju di Jaipur untuk rawatan lanjut dan pembedahan pediatrik,” katanya.

Menurutnya, pasangan itu tidak melakukan pemeriksaan berkala ketika hamil, termasuk ujian ultra bunyi menyebabkan tidak tahu keadaan bayi dalam kandungan.

Dr Meena yakin anggota tambahan itu boleh dibuang melalui pembedahan.-Agensi


Wanita Hamil Maut Terkena Renjatan Elektrik Dalam Bilik Air, Suami Cuba Bantu Juga Turut Maut Bersama

Pasangan suami isteri ditemui mati dalam kediaman mereka akibat terkena renjatan elektrik di bilik air.

Dalam kejadian yang berlaku di Hunan, China, pasangan berkenaan yang bekerja di kilang elektronik yang sama didapati tidak datang bekerja pada 9 Ogos, Jumaat, malah panggilan telefon juga tidak dijawab.

Abang ke mangsa lelaki yang bekerja di kilang yang sama mengambil keputusan untuk pergi ke rumah pasangan itu. Setibanya di rumah itu, panggilan dan ketukan tidak dijawab.

Lalu dia memanjat masuk ke rumah itu menggunakan laluan kecemasan.

Alangkah terkejutnya apabila dia mendapati adiknya terbaring di lantai di luar bilik mandi sebelum ternampak adik iparnya yang mengandung berada di dalam bilik tersebut.

Siasatan mendapati, pasangan itu maut akibat terkena renjatan elektrik meskipun tidak dapat dijelaskan secara spesifik bagaimana mereka terkena renjatan.

Namun dipercayai si isteri terkena renjatan elektrik di dalam bilik air.

Suaminya pula datang untuk membantu tetapi oleh kerana si suami tidak memakai selipar, dia turut terkena renjatan.

Rakan pasangan itu berkata, kedua-duanya berusia dalam lingkungan 30-an dan mempunyai seorang anak perempuan berusia dua tahun di kampung dan mangsa wanita sedang hamil anak kedua.

Jiran yang tinggal di bawah rumah pasangan itu berkata, malam sebelum kejadian itu, dia terasa ada renjatan elektrik di pintu bangunan.

Selain itu, dia turut terdengar pasangan itu menangis meminta tolong antara jam 8 hingga 9 malam tetapi mereka menyangka suara tangisan itu datang dari televisyen.

Sehinggalah keesokan harinya apabila orang ramai berkumpul di luar rumah pasangan itu dan menyedari mereka telah meninggal dunia serta tangisan yang didengarinya semalam adalah suara tangisan pasangan berkenaan.

Selepas kejadian itu, penghuni bangunan itu diminta berpindah ke hotel buat sementara waktu dan kos ditanggung oleh pemilik bangunan, bagi memboleh kerja-kerja siasatan dilakukan.

Sumber: Oriental Daily, World of Buzz


Tumpuan Lebih Kepada Sarawak & Sabah – Dr Mahathir

KUCHING, 16 Sept: Tun Dr Mahathir Mohamad memberikan komitmen bahawa Kerajaan Pusat akan memberikan lebih tumpuan kepada pembangunan di Sarawak dan Sabah selaras Wawasan  Kemakmuran Bersama yang baharu diperkenalkan.

Perdana Menteri mengakui bahawa keadaan di kedua-dua negeri berkenaan masih kurang diberi tumpuan berbanding negeri-negeri di Semenanjung.

“Kita dapati kerajaan sebelum ini tidak memberi tumpuan sepenuhnya kepada negeri Sarawak. Kalau kita bandingkan kita lihat keadaan di Sarawak ini yang kaya dengan minyak tetapi pembangunan tidak diagih sama rata antara raktyat di negeri Sarawak sendiri dan antara Sarawak dan Semenanjung.

“Ini kita tentukan daripada kajian-kajian yang kita telah lakukan bahawa kita perlu beri tumpuan lebih kepada Sarawak dan Sabah supaya rakyat di negeri-negeri ini akan dapat layanan sama dengan Semenanjung,” katanya dalam ucapannya pada program Berambeh (Ramah Mesra) Bersatu Sarawak di sini, hari ini.

Perdana Menteri menjelaskan bahawa tumpuan lebih kepada dua negeri berkenaan bukan atas sebab pilih kasih.

“Tetapi kerana kenyataan sebenar bahawa walaupun negeri Sarawak negeri besar daripada (negeri-negeri) Semenanjung, tetapi pembangunannya agak ketinggalan melainkan di bandar-bandar, di luar bandar kita dapati kedudukan tidaklah seperti kita kehendaki.

“Sebab itu satu dasar baharu telah diperkenalkan Kerajaan Pusat untuk negara kita dan dasar baharu ini adalah untuk lihat agihan kekayaan secara adil dan saksama, kita ingin lihat pembangunan bersama,” katanya.

Menghuraikan lagi mengenai dasar baharu yang diperkenalkan sebaik selesai Mesyuarat Khas Kabinet Sabtu lepas, Dr Mahathir berkata pelaksanaan dasar berkenaan berbeza daripada dasar yang diperkenalkan sebelum ini.

“Kita nak kemakmuran bersama ini dicapai pada penghujung usaha kita, bukan di permulaan… Kali ini kita ingin tentukan yang kurang bernasib baik diberi peluang hanya dengan syarat mereka dapat menggunakan sepenuhnya peluang ini, bukan untuk menjual lesen dan kontrak (yang diberikan) tetapi mereka akan berusaha sendiri.